title: Martin Kaut

text: Martin Kaut (s. 2. lokakuuta 1999 Brno, Tšekki) on tšekkiläinen jääkiekkoilija, joka pelaa NHL-joukkue Colorado Avalanchen organisaatiossa. Hän pelaa lähinnä AHL-joukkue Colorado Eaglesissa. Avalanche varasi Kautin ensimmäisellä kierroksella 16. pelaajana . Hän on pelipaikaltaan oikea laitahyökkääjä ja laukoo oikealta.


title: Martin Kaut

text: "The Sports Forecaster" -sivuston mukaan Kaut on tasapainoinen kahden suunan hyökkääjä, joka kykenee myös kokonaisvaltaiseen ja tehokkaaseen peliin. Hänellä on myös hyvät pelintekotaidot ja hyvät raamit. Kautin luistelutaidot ovat kuitenkin puutteelliset, joten sivusto ei juuri pidä hänen potentiaaliaan riittävänä säännölliseksi pisteiden tekijäksi. Kautin tulisi myös lisätä massaa ja voimaa.


title: Martin Kaut

text: Kaut on HC Žďár nad Sázavoun kasvatti. Hän siirtyi kesken C-juniorikauden 2014–2015 HC Pardubiceen. Kaut teki Tšekin C-nuorten sarjan runkosarjassa yhteensä 37 maalia, joilla hän jakoi sarjan maalipörssin voiton HC Třinecin Jan Hladonikin kanssa. Kaudella 2015–2016 Kaut voitti Tšekin B-nuorten sarjan pudotuspeleissä Pardubicen sisäisen piste-, maali- ja syöttöpörssin tehoilla 6+7=13. Hän voitti myös koko sarjan tehotilaston lukemalla +11. Kaudella 2016–2017 Kaut debytoi seuran miesten Extraliga-joukkueessa, jossa hän pelasi 26 runkosarjaottelua tehden yhden syöttöpisteen, kolme playout-ottelua tehden yhden syöttöpisteen ja kolme karsintasarjan ottelua tehden kaksi syöttöpistettä. Kaut pelasi myös neljä Mestarien liigan ottelua tehden yhden syöttöpisteen. Hän pelasi ensimmäisen miesten pääsarjaottelunsa vain 16-vuotiaana CHL:n avauskierroksella 21. elokuuta 2016 ruotsalaista Frölunda HC:tä vastaan. Extraliga-debyyttinsä Kaut teki hänen 17-vuotissyntymäpäivänään 2. lokakuuta 2016 vieraissa BK Mladá Boleslavia vastaan.


title: Martin Kaut

text: WHL-joukkue Brandon Wheat Kings varasi Kautin 24. pelaajana . Hän ei kuitenkaan siirtynyt joukkueeseen, vaan jatkoi kaudella 2017–2018 pelejään HC Pardubicen Extraliga-joukkueessa. Kautin ensimmäinen kokonainen kausi liigassa toi 38 runkosarjaottelussa tehot 9+7=16 ja seitsemässä playoff-ottelussa tehot 3+2=5. Hän teki ensimmäisen Extraliga-maalinsa runkosarjan avauskierroksella 10. syyskuuta 2017 vieraissa HC Zlíniä vastaan. Kautin osuma jäi Pardubicen 0–2-voittoon päättyneen ottelun ratkaisumaaliksi.


title: Martin Kaut

text: Colorado Avalanche varasi Kautin ensimmäisellä kierroksella 16. pelaajana . Hän teki jo heinäkuussa seuran kanssa kolmivuotisen tulokassopimuksen. Syksyn 2018 harjoitusleirin päätteeksi Avalanche lähetti Kautin AHL-joukkue Colorado Eaglesin vahvuuteen.


title: Martin Kaut

text: Kaut pelasi alle 20-vuotiaiden MM-kilpailuissa vuosina 2018 ja 2019. Ensimmäisessä turnauksessa hänet valittiin Sveitsiä vastaan pelatun alkulohkon ottelun päätteeksi Tšekin ottelun parhaaksi pelaajaksi. Vuoden 2019 turnauksessa Kaut toimi joukkueen varakapteenina. Hän oli tehoilla 3+1=4 Tšekin paras maalintekijä ja jakoi sisäisen pistepörssin voiton Martin Nečasin kanssa. Valmennus valitsi Kautin joukkueensa turnauksen yhdeksi kolmesta parhaasta pelaajasta. Hänet valittiin myös Tanskaa vastaan pelatun alkulohkon ottelun päätteeksi Tšekin ottelun parhaaksi pelaajaksi.


title: Martin Kaut

text: Kaut pelasi myös alle 18-vuotiaiden MM-kilpailuissa vuonna 2017. Hänet valittiin Valko-Venäjää vastaan pelatun avausottelun päätteeksi Tšekin ottelun parhaaksi pelaajaksi. Kaut pelasi myös alle 18-vuotiaiden Ivan Hlinkan muistoturnauksessa vuonna 2016, jolloin hän voitti kultaa. Kaut pelasi myös World U-17 Hockey Challengessa vuonna 2015. Yhteensä hän on pelannut 30 nuorten ja 62 poikien maaottelua.


title: Martin Kaut

text: Tšekin A-maajoukkueessa Kaut on pelannut yhdeksän ottelua tehopistein 1+6=7. Hän teki A-maajoukkuedebyyttinsä vain 18-vuotiaana Euro Hockey Challengessa 4. huhtikuuta 2018 Příbramissa Sveitsiä vastaan. Kaut keräsi ottelussa kaksi syöttöpistettä ja teholukeman +2. Ensimmäisen A-maajoukkuemaalinsa hän teki seuraavassa ottelussa 5. huhtikuuta 2018 myös Příbramissa Sveitsiä vastaan. Kaut valittiin lopulta Tšekin alustavaan joukkueeseen vuoden 2018 MM-turnaukseen, mutta hänen kisapassinsa jätettiin kuitenkin lopulta leimaamatta.


title: Martin Kaut

text: Kautin kymmenen vuotta vanhempi isoveli Tomáš pelaa Tšekin toiseksi korkeimmalla sarjatasolla 1. česká hokejová ligan HC Kladnossa. Veljekset pelasivat kaudella 2016–2017 joukkuetovereina HC Pardubicen Extraliga-joukkueessa.


title: Wola

text: Wola on maalaiskunta ja sen keskuskylä Sikasson alueen Bougounin piirissä Malissa. Se sijaitsee 145 kilometriä Bougounista koilliseen. Kunnassa on 11 400 ja kylässä 1 900 asukasta (vuonna 2009).


title: Wola

text: Wolan kunta rajoittuu lännessä Bogounin piirin Sanson, etelässä Koumantoun, lännessä Sikasson piirin Watenin, Benkadin ja pohjoisessa Koulikoron alueen Dioïlan piirin Niantjilan ja Massiguin kuntiin. Se on pinnanmuodostukseltaan lähinnä tasankoa. Itärajalla virtaa Bagoéjoki. Seutu kuuluu Sudanin vyöhykkeeseen. Kasvillisuus on avointa metsää sekä heinä- ja pensassavannia.


title: Wola

text: Kuntaan kuuluu kymmenen kylää. Asukkaat ovat etupäässä bambaroita. Lisäksi on fulbeja. Uskontoja ovat islam ja animismi.


title: Wola

text: Wolan liikenneyhteydet ovat erittäin huonot. Väestön pääelinkeinot ovat maanviljely ja karjanhoito. Tärkeimmät viljelykasvit ovat maissi, hirssi, durra, riisi sekä myytäväksi kasvatettavat puuvilla, maapähkinä, lehmänpapu ja seesami. Kotieläimiä ovat naudat, lampaat, vuohet, aasit ja siipikarja. Lisäksi hyödynnetään metsiä ja harjoitetaan kaupankäyntiä. Wolassa, Tinakolombassa ja Diéléssä pidetään viikoittaiset markkinat.


title: Iloinen Amsterdam

text: Iloinen Amsterdam ("Tulpen aus Amsterdam") on Ralf Arnien, Ernst Baderin ja Klaus Günter Neumannin säveltämä ja sanoittama nopea valssi 1950-luvun keskivaiheilta. Suomenkieliset sanat siihen on tehnyt Reino Helismaa nimimerkillä Orvokki Itä. Laulun kertosäe alkaa ”Taas on tulppaaneita tulvillaan iloinen Amsterdam...”.


title: Iloinen Amsterdam

text: Laulu nousi kansainväliseen suosioon vuonna 1956, jolloin sen levytti hollanniksi ja saksaksi belgialainen Jean Walter. Britanniassa se tunnetaan etenkin Max Bygravesin levytyksenä, joka nousi 1958 levymyyntitilaston kolmoseksi. Samana vuonna sen levyttivät Ruotsissa Lars Lönndahl ja Suomessa Ilkka Kotilainen, Seija Lampila, Tuula Siponius ja Olavi Virta. Kaksi vuosikymmentä myöhemmin vuonna 1978 sen levytti Erkki Junkkarinen ja vuonna 1995 Sauli Lehtonen.


title: Topi Latukka

text: Topi Oskari Latukka (s. 25. helmikuuta 1994) on suomalainen laulaja ja lauluntekijä. Latukka tuli tunnetuksi Softengine-yhtyeen laulaja-kitaristina Eurovision laulukilpailun kautta. Lisäksi hän toimii toimitusjohtajana levy-yhtiössä Konala Productions Oy:ssä.


title: Topi Latukka

text: Latukan artistiura alkoi käytännössä vuonna 2014, kun hänen yhtyeensä valittiin Suomen edustajaksi Eurovision laulukilpailuun Kööpenhaminaan. Softengine on vuonna 2011 perustettu suomalainen rock-yhtye.


title: Topi Latukka

text: Latukka julkaisi marraskuussa 2018 ensimmäisen soolosinglensä ”Pehmeitä Pintoi”.


title: Topi Latukka

text: Latukka on parisuhteessa. Latukka on lauluntekijän asemassa käsitellyt parisuhteen ja musiikkiuran välisiä haasteita mm. kappaleessa ”She Is My Messiah”.


title: Koenigsegg Agera

text: Koenigsegg Agera on Koenigseggin vuodesta 2011 lähtien valmistama superauto, joka korvasi Koenigsegg CCX:n.


title: Koenigsegg Agera

text: Agera esiteltiin Geneven autonäyttelyssä keväällä 2010. Esittelymallissa oli CCX:n 4,7-litrainen V8-moottori, mutta tuotantovaiheessa voimanlähde vaihdettiin 5,0-litraiseksi. Voimansiirtona on seitsenportainen kaksoiskytkinvaihteisto.


title: Vihreät niityt (kappale)

text: Vihreät niityt ("Greenfields" tai "Green Fields") on yhdysvaltalaisen yhtyeen Terry Gilkyson & The Easy Riders folk-tyylinen laulu vuodelta 1957. Sen tekijöiksi on merkitty kitaratrion kaikki kolme jäsentä Terry Gilkyson, Richard Dehr ja Frank Miller. Suosituimmaksi nousi The Brothers Four -yhtyeen levytys vuodelta 1960, joka pysyi Yhdysvaltojen Top 40:ssä yli 20 viikkoa.


title: Vihreät niityt (kappale)

text: Nostalginen molliballadi ”Greenfields” nousi Suomessa suosituksi Reino Helismaan sanoituksena nimeltä ”Vihreät niityt”. Siitä tehtiin vuonna 1961 kolme levytystä, esittäjinä lauluyhtye Neloset, Eila Pellinen ja Olavi Virta. Myöhempiä levyttäjiä ovat olleet Fredi (1974), Esko Rahkonen (1975), Kari Kuuva (1980), Topi Sorsakoski (1986) ja Tapani Kansa (1991). Myös muutamat kuorot ovat levyttäneet sen, ja instrumentaaliversio on tallennettu saksofonisti Juhani Aaltoselta (1974), Hammond-urkuri Aarno Raniselta (1976) ja kitaristi Francis Goyalta (1982).


title: Vihreät niityt (kappale)

text: Kappaleen mukaan on nimetty Kiuruvedeltä vuonna 1999 alkanut kevyen musiikin kesätapahtuma Vihreät Niityt.


title: Jukkasjärven seurakunta

text: Jukkasjärven seurakunta () on Luulajan hiippakuntaan ja Pohjois-Norrbottenin rovastikuntaan kuuluva Ruotsin kirkon seurakunta, joka toimii Kiirunan kunnassa Jukkasjärven piirin alueella.


title: Haaparannan seurakunta

text: Haaparannan seurakunta () on Luulajan hiippakuntaan ja Pohjois-Norrbottenin rovastikuntaan kuuluva Ruotsin kirkon seurakunta, joka toimii Haaparannan kunnassa.


title: Michael Lee-Chin

text: Michael Lee-Chin (s. 3. tammikuuta 1951 Port Antonio, Jamaika) on jamaikalais-kanadalainen liikemies ja sijoittaja. Hän on Portland Holdings -sijoitusyhtiön puheenjohtaja. Hänen nettovarallisuutensa oli "Canadian Business" -lehden mukaan yli 3,95 miljardia dollaria vuonna 2017, ja hänet listattiin 20. varakkaimmaksi kanadalaiseksi. Hän on myös yksi rikkaimmista jamaikalaisista. Hän on omistanut aikaansa myös hyväntekeväisyydelle ja tukenut sairaaloita, yliopistoja sekä Ontarion kuninkaallista museota, jossa on hänen mukaansa nimetty "Michael Lee-Chin Crystal".


title: Robert Arrak

text: Robert Arrak (s. 1. huhtikuuta 1999 Tallinna, Viro) on virolainen jääkiekkoilija, joka edustaa SM-liigajoukkue Vaasan Sportia. Hän on pelipaikaltaan keskushyökkääjä, mutta Arrak osaa pelata myös laidassa.


title: Robert Arrak

text: Arrak on HC Unistars Tallinnan kasvatti. Hän muutti jo 14-vuotiaana Suomeen ja siirtyi Espoo Bluesin C-nuoriin kaudeksi 2013–2014. Kaudella 2014–2015 Arrak voitti koko C-nuorten SM-sarjan pudotuspelien piste- ja syöttöpörssin tehoilla 5+11=16. Hän voitti kauden päätteeksi C-nuorten Suomenmestaruuden. Kaudella 2015–2016 Arrak voitti B-nuorten SM-sarjan runkosarjan jäähypörssin 113 minuutillaan. Hän voitti kauden päätteeksi B-nuorten SM-hopeaa. Arrak debytoi kauden aikana myös miesten peleissä pelattuaan vain 16-vuotiaana kaksi ottelua kotimaansa Meistriliigaa Viron alle 20-vuotiaiden maajoukkueen paidassa.


title: Robert Arrak

text: Kauden 2016–2017 Arrak aloitti Bluesin A-nuorissa. Hän pelasi myös yhden Meistriliigan ottelun Viron alle 20-vuotiaiden maajoukkueessa, kunnes marraskuussa 2016 Arrak siirtyi varaamattona pelaajana ns. "tender-sopimuksella" Yhdysvaltain USHL-junioriliigan Cedar Rapids RoughRidersiin. Kaudeksi 2017–2018 hän palasi Suomeen ja siirtyi Jokereiden A-nuoriin. Arrak voitti joukkueen sisäisen pistepörssin tehoilla 21+22=43. Hän edusti Jokereita kauden aikana myös Junior Club World Cupissa, jossa Arrak oli joukkueen paras pistemies ja syöttäjä tehoilla 2+5=7. Loppukaudella seura lainasi hänet Mestis-joukkue Kiekko-Vantaaseen, jossa Arrak pelasi kauden loppuun. Hän teki siellä yhdeksässä runkosarjaottelussa tehot 1+1=2 ja viidessä playoff-ottelussa kaksi syöttöpistettä.


title: Robert Arrak

text: Arrak siirtyi kaudeksi 2018–2019 kaksivuotisella sopimuksella SM-liigajoukkue Vaasan Sportiin. Hän teki pääsarjadebyyttinsä ammattilaistasolla runkosarjan avauskierroksella 14. syyskuuta 2018 Pelicansia vastaan. Arrak merkittiin Sportin kakkosketjun oikeaan laitaan Aleksi Ainalin ja Roope Talajan viereen. Hän sai ottelussa jääaikaa 9.13 minuuttia.


title: Robert Arrak

text: Arrak edusti Viroa IB-divisioonan MM-kilpailuissa vuosina 2017 ja 2018, joista jälkimmäinen turnaus päättyi pronssiin. Hän pelasi myös Pyeongchangin olympiakisojen 2018 karsinnoissa. Arrak pelasi ennakkokarsintaturnauksessa vain 16-vuotiaana.


title: Robert Arrak

text: Arrak pelasi myös alle 20-vuotiaiden IIA-divisioonan MM-kilpailuissa vuosina 2015, 2016 ja 2017, joista vuoden 2016 turnaus päättyi pronssiin. Vuoden 2015 turnauksessa hän jakoi Viron sisäisen tehotilaston voiton kolmen muun pelaajan kanssa lukemalla +2. Arrak pelasi myös alle 18-vuotiaiden IIB-divisioonan MM-kilpailuissa vuonna 2014, jolloin hän voitti kultaa ja oli nostamassa Viroa seuraavaksi vuodeksi IIA-divisioonaan.


title: UEFA Super Cup 2018

text: UEFA Super Cup 2018 oli järjestykseltään 43. UEFA Super Cupin ottelu. Ottelussa kohtasivat kaksi hallitsevaa Euroopan seurajoukkueiden pääkilpailujen mestaria Mestarien liigan voittaja ja Eurooppa-liigan voittaja. Ottelu pelattiin 15. elokuuta 2018 A. Le Coq Arenalla, Tallinnassa Virossa. Se on ensimmäinen maassa järjestetty UEFA:n alaisen kilpailun loppuottelu.


title: UEFA Super Cup 2018

text: Maaliskuussa 2018 UEFA ilmoitti, että ottelussa otetaan käyttöön neljäs pelaajavaihto mikäli se etenee jatkoajalle. Lisäksi nimettävien vaihtopelaajien määrää nostettiin seitsemästä 12:een. Myös ottelun alkamisajankohtaa myöhäistettiin alkavaksi 21.00 CEST.


title: UEFA Super Cup 2018

text: A. Le Coq Arena valittiin isännöimään ottelua 15. syyskuuta 2016 järjestetyssä UEFA:n järjestelykomitean kokouksessa Ateenassa, Kreikassa. Stadioni tunnetaan ottelun aikana nimellä Lilleküla Arena, sillä UEFA ei hyväksy sponsoreiden nimiä käytettävän stadionien nimessä.


title: UEFA Super Cup 2018

text: Ottelu pelataan espanjalaisseurojen kesken jo neljättä kertaa viimeisten viiden kauden aikana. Ottelussa pelaavat myös ensimmäistä kertaa joukkueet, jotka ovat kotoisin samasta kaupungista. Vähintään yksi espanjalaisseura on selviynyt otteluun yhdeksän kertaa viimeisten 10 vuoden aikana. Lisäksi, molempien joukkueiden ollessa Espanjasta, ottelun tulee voittamaan yhdeksättä kertaa espanjalaisseura kuluneen 10 kauden aikana ja viidettä vuotta peräkkäin.


title: UEFA Super Cup 2018

text: Hallitseva mestari Real Madrid tavoittelee viidettä UEFA Super Cupin voittoaan, jolla he nousisivat jakamaan kärkipaikkaa Barcelonan ja Milanin kanssa. Joukkue on voittanut edelliset kaksi UEFA Super Cupia (2016 ja 2017) ja nyt sillä on mahdollisuus tulla ensimmäiseksi seuraksi joka kykynee voittamaan mestaruuden kolmatta kertaa peräkkäin. Vastaavasti, Atlético Madrid on voittanut kaksi ensimmäistä UEFA Super Cupin otteluaan vuosina 2010 sekä 2012 ja nyt sillä on mahdollisuus tulla ensimmäiseksi seuraksi joka on voittanut kaikki kolme ensimmäistä otteluaan kyseissä kilpailussa.


title: UEFA Super Cup 2018

text: Madridilaisseurojen kohtaaminen tulee olemaan järjestykseltään 10. Madridin derby UEFA:n alaisissa kilpailuissa, joista yhdeksän aiempaa on pelattu joko Mestarien liigassa tai sitä edeltäneessä Euroopan Cupissa. Real Madrid johtaa keskinäisiä kohtaamisia viidellä voitolla, kahdella tasapelillä ja kahdella tappiolla, eikä ole historiansa aikana ikinä pudonnut paikallisvastujaansa vastaan kaksi- tai yksiosaisessa otteluparissa.


title: UEFA Super Cup 2018

text: Stadionin kapasiteetti otteluun tulee olemaan 13 000 paikkaa, joista noin 70% myydään seurojen kannattajille ja yleisessä myynnissä. Lippuja myydään UEFA:n virallisella sivustolla 5.–26. kesäkuuta 2018 välisenä aikana ja ne ovat luokiteltu kolmeen eri hintaluokkaan: €130, €90 ja €50. Loput lipuista jaetaan paikalliselle järjestäjälle, UEFA:lle ja kansallisille yhdistyksille, yhteistyökumppaneille sekä medialle.


title: Volvo SPA -pohjalevy

text: Volvo SPA -pohjalevy ("Scalable Product Architecture") on Volvon kehittämä modulaarinen pohjalevy etu- ja nelivetoisille autoille, joissa moottori on sijoitettu poikittain. Se tuli ensimmäisenä käyttöön Volvo XC90:ssä vuonna 2014. Pohjalevyn etuna on monikäyttöisyys, sillä sille on mahdollista rakentaa erilaisia automalleja.


title: Musiikkivuosi 1926

text: Musiikkivuosi 1926 käsittelee vuoden 1926 tärkeitä musiikkitapahtumia, uutisia ja julkistuksia.


title: Ravintola Julia

text: Ravintola Julia avattiin Turussa Eerikinkadulla Hotelli Julian kanssa samassa rakennuksessa vuonna 1987. Ravintola kuului Arctia-ketjuun, jonka toiminta myytiin ruotsalaiselle Scandic-ketjulle vuonna 1998.


title: Ravintola Julia

text: Julia oli erikoistunut ranskalaiseen ruokaan. Inspiraatiota oli haettu muun muassa Burgundista. Menussa oli esimerkiksi vuonna 1993 maalaispateeta, cumberlandinkastiketta ja haukipyöryköitä. Ravintola oli tunnettu myös hyvänä kalaravintolana. Juliassa pidettiin vuosittain etanafestivaalit. Vuoden 1993 tapahtumassa oli tarjolla 8 eri ruokalajia, joissa tarjottiin 12 päivän aikana 3000 etanaa.


title: Ravintola Julia

text: Suomen Gastronominen Seura valitsi Ravintola Julian Vuoden ravintolaksi vuonna 1992. Vuoden ravintola -tunnustuksen saavuttaakseen ravintolan tulee tarjota hyvää ja omaleimaista ruokaa sekä erinomaista palvelua, joka saa asiakkaan tuntemaan itsensä arvostetuksi. Vuoden ravintolalla on hyvä hinta-laatusuhde ja sen toiminta on pitkäjänteistä, tasalaatuista ja varmaa. Myöhemmin turkulaisista ravintoloista saman tunnustuksen ovat saaneet Panimoravintola Herman (2003) ja Ravintola Kaskis (2018).


title: Ravintola Julia

text: Ravintola Juliassa toimi vuoromestarina ja sittemmin keittiömestarina Antti Vahtera. Vahtera kävi Juliassa työskennellessään vuonna 1995 edustamassa Suomea kansainvälisesti arvostetussa Bocuse d’Or -kilpailussa.


title: Milton (nimi)

text: Milton on englantilainen henkilönnimi, joka esiintyy sekä sukunimenä että miehen etunimenä. Alun perin Milton on vanha englantilainen paikannimi, joka merkitsee "myllykaupunkia" ("Mill town") ja joka on myöhemmin tullut käyttöön myös henkilönnimenä.


title: Milton (nimi)

text: Suomessa etunimi Milton on Väestörekisterikeskuksen tietojen mukaan annettu 1900-luvun alusta kesäkuuhun 2018 mennessä 320 henkilölle, joista yli puolet on 2010-luvulla syntyneitä. Vuodesta 2015 lähtien Miltonin nimipäivä on suomenruotsalaisen kalenterin mukaan 14. kesäkuuta.


title: Anthony Gullsten

text: Anthony "Andy" Gullsten (s. 20. joulukuuta 1991 Helsinki) on suomalainen kiipeilijä. Hän on yksi Suomen parhaimmista kiipeilijöistä. Gullsten on voittanut monia merkittäviä kilpailuja, ja hänen päälajinsa on boulderointi. Gullsten aloitti kiipeilyn vuonna 2004, ollessaan 13-vuotias. Gullsten sijoittui toiseksi vuoden 2016 köysikiipeilyn suomenmestaruuskisoissa.


title: Domba

text: Domba on maalaiskunta ja sen keskuskylä Sikasson alueen Bougounin piirissä Malissa. Se sijaitsee 115 kilometriä Bougounista koilliseen. Kunnassa on 13 800 ja kylässä 1 600 asukasta (vuonna 2009).


title: Domba

text: Domban kunta rajoittuu idässä Bougounin piirin Sanson, etelässä Débélinin ja Zantiébougoun, lännessä Dogon ja pohjoisessa Koulikoron alueen Dioïlan piirin Massiguin kuntiin.


title: Domba

text: Kuntaan kuuluu 17 kylää.


title: Domba

text: Domban lähellä toimii yksi Morilan kultakaivoksen louhoksista. Suunnitteilla on kylän siirtäminen toiseen paikkaan.


title: Dogo

text: Dogo on maalaiskunta ja sen keskuskylä Sikasson alueen Bougounin piirissä Malissa. Se sijaitsee 70 kilometriä Bougounista pohjoiseen. Kunnassa on 34 200 ja kylässä 600 asukasta (vuonna 2009).


title: Dogo

text: Dogon kunnan pinta-ala on 1 761,17 neliökilometriä. Se rajoittuu idässä Bougounin piirin Domban, etelässä Zantiébougoun, Kokélén ja Sidon, lännessä Keleyan ja Koulikoron alueen Katin piirin Sanankoro Djitoumoun ja pohjoisessa Tiélén, Méridiélan ja Dioïlan piirin Kémékafon kuntiin. Maisemaa leimaavat alangot ja kukkulat. Kunnan rajoilla virtaavat Baoulé ja sen sivujoki Banifing. Seutu kuuluu Sudanin vyöhykkeeseen. Kasvillisuus on pensas- ja metsäsavannia sekä galleriametsiä.


title: Dogo

text: Kuntaan kuuluu 59 kylää. Asukkaat ovat etupäässä bambaroita ja fulbeja. Uskontoja ovat islam, kristinusko ja animismi.


title: Dogo

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maissi, lehmänpapu, maapähkinä, bataatti ja jamssi. Myytäväksi kasvatetaan puuvillaa. Kotieläimiä ovat naudat, lampaat, vuohet, aasit, siipikarja ja vähäisessä määrin hevoset ja siat. Lisäksi myydään polttopuuta ja puuhiiltä sekä harjoitetaan keräilyä ja käsityöammatteja.


Jalkapallon maailmanmestaruuskilpailut 2026 ovat järjestyksessään 23. maailmanmestaruuskilpailut. Ne järjestetään Kanadassa, Meksikossa ja Yhdysvalloissa. Tämä on toinen kerta, kun maailmanmestaruuskilpailut järjestetään useammassa kuin yhdessä maassa. Yhdysvallat järjestivät MM-kisat vuonna 1994 sekä Meksiko vuosina 1986 ja 1970. Kanada ei ole aikaisemmin järjestänyt MM-kisoja.


title: Jalkapallon maailmanmestaruuskilpailut 2026

text: Kilpailujen isännyyttä haki Marokko sekä Kanada, Meksiko ja Yhdysvallat yhteisellä hakemuksella. Kansainvälisen jalkapalloliiton jäsenmaat äänestivät kisaisännästä 13. kesäkuuta vuonna 2018. Kanadan, Meksikon ja Yhdysvaltojen yhteishakemus voitti äänin 134–65. Suomi äänesti Pohjois-Amerikan kisojen puolesta.


text: Maailmanmestaruuskilpailut pelataan 16 kaupungissa, joista kolme sijaitsee Kanadassa, kolme Meksikossa ja kymmenen Yhdysvalloissa. 23 ehdokaskaupungista valitaan 16 isäntäkaupunkia vuoteen 2020 tai vuoteen 2021 mennessä.


title: Koalition väliaikainen hallinto

text: Koalition väliaikainen hallinto (, lyh. "CPA") oli sijaishallinto, joka hallitsi Irakia sen jälkeen, kun Yhdysvaltain johtama koalitio oli hyökännyt maahan 19. maaliskuuta 2003.


title: Koalition väliaikainen hallinto

text: Väliaikainen hallinto perustettiin toukokuussa 2003 Yhdistyneitten kansakuntien turvallisuusneuvoston resoluution 1483 mukaisesti. Hallinto vastasi Irakin toimeenpanovallasta, lainsäädäntöelimistä ja oikeuslaitoksesta. Se aloitti toimintansa 23. huhtikuuta 2003 ja se lakkautettiin 28. kesäkuuta 2004, jolloin Irakin tilapäishallinto astui valtaan.


title: Koalition väliaikainen hallinto

text: Yhdysvaltain hallinto perusti Jälleenrakennus- ja humanitaarisen avun viraston (, lyh. ORHA) 20. tammikuuta 2003, kaksi kuukautta ennen sodan alkua. Viraston oli tarkoitus johtaa Irakin siihen asti, että demokraattisesti valittu hallinto voisi ottaa vallan.


title: Koalition väliaikainen hallinto

text: Eläköitynyt yhdysvaltalainen kenraaliluutnantti Jay Garner valittiin viraston päämieheksi. Brittiläinen kenraalimajuri Tim Cross ja kaksi muuta valittiin apulaispäämiehiksi. Garnerin aika Irakin jälleenrakennuksen johdossa loppui kuitenkin jo toukokuussa 2003. Hän oli ollut eri mieltä Yhdysvaltain hallituksen monessa asiassa miehitykseen liittyvässä asiassa. Diplomaatti L. Paul Bremer korvasi hänet 11. toukokuuta 2003. Samalla ORHA lakkautettiin ja koalition väliaikainen hallinto perustettiin.


title: Koalition väliaikainen hallinto

text: Yhdysvaltain puolustusministeriö kustansi väliaikaisen hallinnon toiminnan ja Bremer oli suoraan puolustusministerin alainen.


title: Koalition väliaikainen hallinto

text: Monia Saddam Husseinin palatseja ryöstettiin mutta itse rakennukset pysyivät hyvässä kunnossa. Väliaikainen hallinto muutti hyökkäyksen jälkeen näihin rakennuksiin. Monet niistä jäi Yhdysvalloille vielä senkin jälkeen, kun valta oli palautettu irakilaisille.


title: Store Kongehøj

text: Store Kongehøj on hautakumpu Kongeån laaksossa Vamdrupissa Tanskan Etelä-Jyllannissa. Se tutkittiin jo 1861, ja sen sisältä löydettiin vähintään seitsemän hautausta, joista neljä oli hyvin säilyneitä tammiarkkuhautausta. Kaikki tammiarkut on ajoitettu Skandinavian pronssikaudelle Monteliuksen periodille II eli noin 1500–1300 eaa. Tämä hautakumpu on eri kuin Voldstedlundin Kongehøj, joka ajoitetaan neoliittiselle kivikaudelle. Hautalöydöt ovat esillä Tanskan kansallismuseossa.


title: Store Kongehøj

text: Edellisenä vuonna oli kaivettu Guldhøj, ja nyt otettiin kaivettavaksi seuraava, kun F. A. C. Thomsen tutki vuonna 1861 kuningas Fredrikin pyynnöstä Store Kongehøjn. Hautakumpujen välinen etäisyys oli vain joitakin satoja metrejä. Kun kumpua kaivettiin auki sen laelta alkaen, löytyi lakialueelta heti useita uurnahautauksia, missä poltetut luut oli varastoitu keraamisiin uurniin, jotka oli haudattu hautakumpuun mataliin kuoppiin. Kaksi uurnista oli pronssikaudelta ja muut ilmeisesti pronssi- tai rautakaudelta. Kaivauskertomuksessa kerrotaan myös ruumishautauksesta, mutta ei sitä, miten se löytyi. Hautakummun pohjalla oli neljä tammiarkkua, jotka on merkitty alla olevaan tekstiin samoilla kirjaimilla A, B, C ja D, joiden käytön Thomsen aloitti. Arkkujen sisältö on selostettu alempana.


title: Store Kongehøj

text: Kun kaivaukset saatiin päätökseen talvella, tammiarkut jätettiin paikoilleen sisältöineen odottamaan kesää. Silloin arkkujen sisällöt olivat saaneet happea, ja ne olivat alkaneet pilaantua.


title: Store Kongehøj

text: Vuonna 1898 teki C. Fredstrup Andstin kihlakuntaan () katselmusmatkan, mutta ei kuitenkaan kuvaillut hautakumpua muistiinpanoissaan. Vuoden 1954 rauhoituskatselmuksessa, jonka lähtölaukaus oli annettu jo vuonna 1937, oli vuorossa Vamdrupin pitäjä. Siellä C. L. Vebæk totesi hautakummun silloisen tilan, kuvaili sen muotoja, kirjoitti muistiin siitä otettuja mittoja ja luetteli hautakummulla kasvavan puuston lajeja. Mäkeä oli käytetty kahden puhelintolpan alustana. Mäki sai tämän jälkeen rauhoitusstatuksen.


title: Store Kongehøj

text: Hautakummun mitoista on tietoa vain vuonna 1954 suoritetusta katselmuksesta. Silloin sen halkaisijaksi merkittiin pohjois–etelä-suunnassa 40–45 metriä ja itä–länsi-suunnassa 30–35 metriä. Nykyään arvioidaan, että sen alkuperäinen korkeus olisi ollut 8 metriä ja halkaisija 35 metriä. Korkeus oli katselmuksessa enimmäkseen 1,3–2,0 metriä, mutta korkeimmillaan se oli 3,0 metriä. Kummusta oli selvästi otettu paljon maata, ja kaivauksissa tutkijat vielä myllersivät suuren osan kummusta.


title: Store Kongehøj

text: Haudan A tammiarkku oli aseteltu luoteis–kaakko-suuntaiseksi lähes keskelle hautakumpua. Arkku oli niin sanottu kaksoisarkku, jossa vainajan sisältämä arkku oli sijoitettu suuremman arkun sisälle. Ulkopuolisen arkun kannessa törröttivät vielä katkaistujen oksien tyngät. Kaksoisarkku oli laskettu kolmen, tammipuusta veistetyn, poikittaisen lankun päälle. Sisäpuolinen arkku oli suoran puunrungon muotoinen ja huolellisemmin halkaistu ja työstetty.


title: Store Kongehøj

text: Miespuolisen vainajan hauta-antimet sisälsivät pronssimiekan (museon luettelonumero 25714) ja siihen puutupen (25715). Miekan kahva oli ollut eloperäistä ainesta, ja se oli osittain maatunut. Kahva oli niitattu säilään kuudella niitillä, ja kahvan ponsi oli varsin leveä ympyräkiekko. Kiekon yläpintaan oli kaiverrettu Skandinaviassa suosittua spiraalikuviota siten, että kahdeksan spiraalia kiersivät ponnen keskusnuppia ympyrän muotoon kaiverrettuna. Spiraalien muodostamaa ympyrää kehysti vielä reunaornamentti. Puisen tupen muoto noudatti miekan terän muotoa. Se oli hienosti koristeltu veistetyillä geometrisillä kuvioilla. Vainajalta löytyi vielä koristeltu ”vyökoukku”, jossa oli samanlaisia spiraalikoristeita kuin miekan kahvassa. Muita esineitä olivat puinen ompeluneula ja puurenkaan kappaleet.


title: Store Kongehøj

text: Arkun sisäosan jalkopäähän oli laitettu kaksi puusta koverrettua kulhoa (25717 ja 25718), joissa kummassakin oli korva. Toisessa kulhossa oli tummalla maalilla kirjailtu laajoja ja yksinkertaisia kuvioita, jotka muodostavat pohjasta katsoen tähtimäisen kuvion. Kuvion ääriviivoja myöten oli upotettu kymmeniä tinanastoja. Tämä hauta oli näistä neljästä säilynyt parhaiten.


title: Store Kongehøj

text: Haudan B tammiarkku oli muita lyhyempi, ja tutkijoiden mukaan se olisi tarkoitettu lapselle. Myös tämäkin oli kaksoisarkku, joka oli asetettu luode–kaakko-suuntaisesti kolmen tammipuusta veistetyn lankun päälle lähes keskelle hautakumpua. Arkkua ”tukivat” eri puolilta sen kylkiin ja päätyihin pinotut nyrkin ja pään kokoiset kivet. Arkussa makasi polttamaton olemattomiksi maatunut vainaja, jolta löytyi hänen yllään olleiden villavaatteiden jäänteitä ja puunkuoresta valmistettu rasia. Rasian seinämät oli valmistettu suorakulmion muotoisesta kaarnan kappaleesta, jonka päät oli ommeltu sivuiltaan yhteen lieriöksi. Rasian pohja oli kiinnitetty lieriön seinämiin narusidoksin.


title: Store Kongehøj

text: Haudan C tammiarkku sijaitsi hautakummun koillispuolella puolivälissä keskustaa ja reunaa, minkä vuoksi se oli säilynyt heikosti. Arkku oli aseteltu luoteis–kaakko-suuntaisesti, ja se oli ympäröity kivillä. Arkussa oli vainajan polttamattomat jäänteet yhdessä puutuppeen työnnetyn pronssitikarin kanssa. Tikarin kahvan organinen osa oli maatunut ja katkennut. Kahvan ponsi oli levymäinen ja spiraalimaisilla kuvioilla koristeltu.


title: Store Kongehøj

text: Haudan D tammiarkku sijaitsi arkun C vieressä, ja myös se oli myös aseteltu luoteis–kaakko-suuntaiseen asentoon, minkä vuoksi se oli heikosti säilynyt. Sen ympärille oli kasattu kivistä suorakulmion muotoinen kiveys. Arkusta löydettiin heikkoja jälkiä polttamatta arkkuun laitetusta vainajasta. Myös vainajan villaisista vaatteista ja eläimen vuodasta näkyi jäänteitä. Vainajalla oli haudattaessa ollut mukanaan puutuppeen työnnetty pronssitikari (25712). Tupesta irtosi käsiteltäessä suuri pronssinen hylsy, joka piti tupen osia yhdessä. Arkun läheltä löydettiin suuren eläimen luu, joka on todennäköisesti hautakumpua paljon nuorempi.


title: Store Kongehøj

text: Tutkimuksien alussa löytyneet toissijaiset hautaukset on tehty kauan varsinaisen hautakummun valmistumisen jälkeen. Pian hautaamisen jälkeen lisätyt muut vainajat on haudattu syvälle ja tutkimuksien mukaan polttohautaukset ovat myöhäisempää, noin Monteliuksen periodilla III alkanutta uutta hautaamistapaa. Vähintään yksi polttohautauksista on ajoitettu kuitenkin pronssi- ja rautakauden taitteeseen eli periodin VI jälkeen.


title: Store Kongehøj

text: Muutaman metrin päässä lapsihaudasta (B) lounaaseen päin sijaitsi tulkitsematta jäänyt mukulakivillä reunustettu kiveys. Kivet muodostivat muutaman metrin pituisen linjan, jonka eteläpuolelle oli latomalla rajattu puoliympyrän muotoinen alue ja jonka perässä oli toinen, lähes puoliympyrän muotoinen alue. Kiveyksen rajaamalta alueelta ei löydetty mitään. Tutkijat arvelevat, että sitä on käytetty hautajaisrituaalin aikana ja jätetty sitten koottavan hautakummun alle.


title: Store Kongehøj

text: Ajoitukset on tehty luultavammin esineiden tyypityksen mukaan. Yleensäkin tammiarkkuhautaus ajoittuu periodille II ja polttohautaus aikaisintaan periodille III. Tammiarkuista olisi mahdollista teettää vuosirenkaista ajoituksia, mutta on epäselvää, miten ne ovat säilyneet. Nämä olivat ensimmäisiä tammiarkkulöytöihin törmänneitä kaivauksia, joten tehdyt virheet ja kertyneet kokemukset varmistivat myöhemmin löytömateriaalin säilymisen ja konservoinnin onnistumisen.


title: Méridiéla

text: Méridiéla on maalaiskunta ja sen keskuskylä Sikasson alueen Bougounin piirissä Malissa. Se sijaitsee 95 kilometriä Bougounista pohjoiseen. Kunnassa on 13 900 ja kylässä 1 500 asukasta (vuonna 2009).


title: Méridiéla

text: Méridiélan kunta rajoittuu etelässä Bougounin piirin Dogon, lännessä Koulikoron alueen Katin piirin Tiélén ja Dioïlan piirin Dioumanin, pohjoisessa Ténindougoun ja N’Garadougoun ja idässä Kémékafon kuntiin. Maisemaa leimaavat tasangot ja laaksot sekä pohjoisen kukkulat. Vesistöjä ovat Baoulé ja sen sivujoki Banifing. Seutu kuuluu Sudanin vyöhykkeeseen. Kasvillisuus on avointa metsää.


title: Méridiéla

text: Kuntaan kuuluu 22 kylää.


title: Du chant à la une !

text: Du chant à la une ! on ranskalaisen muusikon Serge Gainsbourgin vuonna 1958 julkaistu esikoisalbumi. Se sijoittui Ranskan albumilistan sijalle 137. Albumi voitti Académie Charles-Cros’n palkinnon vuonna 1959.


title: Birch-pelkistys

text: Birch-pelkistys on kemiallinen reaktio, jossa nestemäiseen ammoniakkiin liuotettu alkalimetalli pelkistää aromaattisen yhdisteen sykloheksadieenijohdannaiseksi. Reaktion raportoi ensimmäisen kerran Arthur Birch vuonna 1944, ja se on nimetty hänen mukaansa. Birch-pelkistys on hyvin yleisesti käytetty reaktio orgaanisen kemian synteeseissä.


title: Birch-pelkistys

text: Birch-pelkistyksessä liuottimena käytetään nestemäistä ammoniakkia ja mukana on myös hieman jotakin alkoholia, tyypillisimmin etanolia, isopropanolia tai tert-butanolia. Pelkistimenä toimii alkalimetalli, ja useimmin käytettyjä ovat litium, natrium ja natriumin ja kaliumin seos. Birch-pelkistyksellä pelkistyvät useat aromaattiset yhdisteet, ja ne voivat olla myös heterosyklisiä. Litiumin käyttö aiheuttaa vähemmän sivureaktioita verrattuina muihin alkalimetalleihin. Aromaattisen renkaan lisäksi mahdollisia pelkistyviä ryhmiä voivat olla karbonyyliryhmät ja aromaattisen renkaan kanssa konjugoituneet alkeenit. Konjugoitumattomat alkeenit eivät reagoi.


title: Birch-pelkistys

text: Birch-pelkistyksessä alkalimetalli liukenee ammoniakkiin ja metalliatomi luovuttaa elektronin, jolloin siitä muodostuu metallikationi ja elektronit solvatoituvat. Solvatoituneet elektronit antavat liuokselle tummansisnisen värin. Solvatoitunut elektroni reagoi aromaattisen renkaan kanssa ja muodostaa radikaalianionin. Tämä radikaalianioni on hyvin emäksinen ja ottaa vastaan protonin reaktioseokseen lisätyltä alkoholilta. Tällöin muodostuu sähköisesti neutraali radikaali. Tämä radikaali voi ottaa elektronin vastaan, jolloin muodostuu karbanioni, joka vastanottaa toiselta alkoholimolekyyliltä protonin. Elektronispinresonanssitutkimusten perusteella on reaktion mekanismin varmistettu tapahtuvan radikaalivälivaiheiden kautta.


title: Birch-pelkistys

text: Birch-pelkistyksessä muodostuva tuote määräytyy aromaattisten renkaiden substituenttien perusteella. Elektroneja luovuttavat ryhmät stabiloivat radikaalianionin muodostumista orto- ja meta-asemiin luovuttavaan ryhmään nähden, kun taas elektroneja puoleensa vetävät ryhmät stabiloivat radikaalianionin muodostumista ipso- ja para-asemiin. Tästä johtuen tuotteiden stereokemiat eroavat toisistaan. Birch-pelkistyksen tuotteena muodostuu yleensä konjugoitumaton dieeni, joka voidaan muuttaa konjugoiduksi hapon avulla.


title: Birch-pelkistys

text: Esimerkki elektroneja luovuttavan ryhmän vaikutuksesta Birch-pelkistyksen tuotteeseen:


title: Birch-pelkistys

text: Esimerkki elektroneja puoleensa vetävän ryhmän vaikutuksesta Birch-pelkistyksen tuotteeseen:


title: Liisamaija Hautsalo

text: Liisamaija Hautsalo (s. 1964) on suomalainen musiikkitieteilijä, musiikkikriitikko, filosofian tohtori ja Helsingin yliopiston dosentti. Hän väitteli Helsingin yliopiston musiikkitieteestä vuonna 2008 Kaija Saariahon Kaukainen rakkaus -esikoisoopperan musiikkiin sisältyvistä semanttisista merkityksistä monografiallaan Kaukainen rakkaus: Saavuttamattomuuden semantiikka Kaija Saariahon oopperassa. Hautsalon erityisaloja ovat oopperatutkimus, oopperan historia, suomalainen ooppera, nykymusiikin analyysi, musiikin semantiikka ja Kaija Saariahon vokaalimusiikin tutkimus.


title: Liisamaija Hautsalo

text:
Vuodesta 2017 lähtien Hautsalo on työskennellyt Suomen Akatemian rahoittamana akatemiatutkijana Taideyliopiston Sibelius-Akatemiassa. Hänen viisivuotinen tutkimushankkeensa Politics of Equality in Finnish Opera (2017–2022) tarkastelee suomalaista oopperaa suomalaisen yhteiskunnan keskeisen perusarvon, tasa-arvon, näkökulmasta. Tutkimus hyödyntää musiikkitieteen lisäksi kulttuurintutkimusta, sosiologiaa, antropologiaa, taiteentutkimusta ja kasvatustiedettä.
Hautsalon mukaan suomalainen ooppera on 2000-luvulla herännyt uuteen kukoistuskauteen, mitä todistaa muun muassa se, että 2000-luvulla suomalaisia oopperoita on sävelletty enemmän kuin maan koko aiemman musiikkihistorian aikana.


title: Liisamaija Hautsalo

text: Ennen työtään akatemiatutkijana Hautsalo on toiminut erilaisissa tehtävissä Sibelius-Akatemiassa, ja vuosina 2011–2014 hän toimi Suomen Akatemian tutkijatohtorina hankkeellaan Articulations of Identity in Finnish Opera. Hautsalo johti Sibelius-Akatemian vuonna 2007 käynnistynyttä Suomalainen ooppera verkkoon -hanketta, jossa tuotettiin verkko-opetusmateriaalia suomalaisesta oopperasta peruskouluille, lukioille ja musiikkiopistoille. Lisäksi Hautsalo on työskennellyt tutkimusryhmän jäsenenä muun muassa FT, dosentti Susanna Välimäen johtamassa tutkimushankkeessa Suomalainen nykymusiikki 2000-luvulla: taidemusiikin kulttuurinen ja yhteiskunnallinen merkitys postmodernissa maailmassa sekä Suomen Akatemian rahoittamassa ja professori Heidi Westerlundin johtamassa taiteen hyvinvointivaikutuksia tutkivassa suurhankkeessa ArtsEqual.


title: Liisamaija Hautsalo

text: Tutkimustyönsä ohella Hautsalo opettaa Sibelius-Akatemian laulumusiikin aineryhmässä sekä oopperakoulutuksessa, jossa hän toimii tiedollisten aineiden vastuuopettajana. Hän on myös suunnitellut ja toteuttanut tutkimuksen popularisointiin liittyviä kursseja jatko-opiskelijoille ja tutkijoille.


title: Liisamaija Hautsalo

text: Ennen akateemista uraansa Hautsalo työskenteli vapaana toimittajana ja kriitikkona. Hän kirjoittanut satoja ooppera- ja konserttiarvioita, teosesittelyjä sekä ohjelmakirjatekstejä. Hautsalo on myös tehnyt radio-ohjelmia ja järjestänyt tiedettä ja taidetta yhdistäviä, oopperaan liittyviä tapahtumia sekä toiminut asiantuntijana radiossa ja televisiossa. Hän kirjoittaa ooppera-arvioita Helsingin Sanomiin sekä pitää oopperaa ja oopperatutkimusta käsittelevää blogia Taideyliopiston nettisivuilla.


title: Langstrupin vyölevy

text: Langstrupin vyölevy () on pronssista valmistettu vyölevy, joka kiinnitettiin Skandinavain pronssikauden kulttuurissa naisen alavatsan kohdalle vyöhön. Levy löydettiin suosta vuonna 1879 Pohjois-Sjællannista Langstrupin suosta Asminderødin läheltä. Vyölevy on esillä Tanskan kansallismuseossa Kööpenhaminassa ja se on koristanut Tanskan 200 kruunun seteliä vuodesta 2010 alkaen.


title: Langstrupin vyölevy

text: Vuonna 1879 leikattiin turvetta irti maanviljelijän Hans Børgesenin omistamalta Langstrupin suolta, kun hänen työmiehensä lapio osui vyölevyyn. Suota tutkittaessa lisää, löytyi muitakin esineitä. Löydön säilymisellä oli onnea, sillä vaikka viljelijä kirjoitti löydöstään viranomaisille, ehti hän myydä ne paikalliseen antiikkiliikkeeseen. Museoväki kävi yli vuosi myöhemmin ostamassa ne antiikkiliikkestä, mutta tarkkaa löytöpaikkaa ei enää osattu näyttää.


title: Langstrupin vyölevy

text: Tanskassa epäillään heti aluksi suosta löytyneitä esineitä votiiviuhreiksi, joilla yritettiin vaikuttaa jumaliin lahjoittamalla arvokkaita esineitä heille upottamalla ne lampiin tai suon silmäkkeisiin. Vastalahjaksi ihmiset odottivat jumalilta suopeutta niille hankkeille, joita parhaillaan oli käynnissä. Tavallinen pyyntö oli varmaankin hyvä sato tai paljon lapsia.


title: Langstrupin vyölevy

text: Vyölevyn lievästi kuperan pinnan halkaisija on 28 senttimetriä ja samalla se on tähän astisista Tanskasta löydetyistä vyölevyistä suurin. Samalla sen käsityön laatu on paras verrattuna muihin vyölevyihin. Levy on täysin pyöreä ympyrä, jonka keskipisteeseen on juotettu kiinni kartiomainen tappi. Tappi on katkennut, joten tapin pää puuttuu. Levyn koristelussa on käytetty kaksoisspiraaleja, väliornamentteja ja ulkoreunassa vierekkäisiä uurteita.Väliornamentit ja spiraalisarjat vuorottelevat toisiaan ja niitä on kosentrisesti yhteensä neljä.


title: Langstrupin vyölevy

text: Vyölevyn valmistus on aloitettu muotoilemalla vahasta saven pinnalle tulevan levyn muotoinen aihio. Siihen on leimasimilla pakotettu vahaan halutut kuviot. Kaksoisspiraalit on valmistettu pronssi tai kuparilangasta kiertämällä kahta lankaa yhtä aikaa saman keskipisteen ympärille. Sen jälkeen spiraalikiekolla on painettu vahan pintaan kuviot ja niitä on täydennetty lisäpakotuksilla. Kun vahamuotti on tullut valmiiksi, on se sivelty notkealla savivellillä, jonka kuivuttua koko muotti ympäröitiin vahvemmalla savella. Kun muotti oli kuivunut, poltettiin se kovaksi, jolloin vaha suli muotin sisältä pois ja se jäi ontoksi. Metetelmää kutsutaan vahavalumenetelmäksi. Seuraavaksi kaadettiin muottiin sulaa pronssia, jonka jäähdyttyä muotti hakattiin pronssiesineen ympäriltä pois. Valuvirheet korjattiin metallia pakottamalla ja sitten levy on kiiloitettu kirkkaaksi.


title: Langstrupin vyölevy

text:
Vyölevyn koristelussa on taiteilija joutunut käyttämään erillevyisiä spiraalileimasimia, jotta hän olisi saanut mahtumaan kullekin segmentille haluamansa määrän spiraaleja. Tätä havaintoa on esimerkiksi Amelia Sparavigna tutkinut eteenpäin ja hän esittää spiraalien lukumäärien olevan tarkoituksenmukaiset. Hän esittää asiasta kalenteritulkinnan ja irrationaalilukuun pii liittyvän toisen tulkinnan. Myös Klavs Randsborg esittää samanlaisen kalenteritulkinnan.
Suosta löydettiin kaksi käsirengasta, jotka oli valmistettu ohuesta käsivarren ympäri kiedottavasta pronssinauhasta. Tällaista käsirengasta kutsutaan spiraaliksi.


title: Langstrupin vyölevy

text: Veitsi oli valmistettu samalla tekniikalla kuin tikarit. Siinä oli kuitenkin vain yksi terävä sivu ja terän muoto suosi enemmän veistelyä kuin tikarimaista pistämistä. Kahva oli koristeltu monilla eri tavoin, ponsi oli levymäinen ja terän kiinnitys matki niittausta. Veitsi oli 18 senttimetriä pitkä.


title: Langstrupin vyölevy

text: Levy on ilmeisesti valmistettu 1400 eaa. (Monteliuksen periodilla II) jossakin Sjællannin alueella. Tähän tulokseen on tultu verrattaessa valmistustekniikkaa ja levyn koristelua muihin esineisiin. Kaksoissiraali on Tanskassa ollut suosittu koristelun aihe. Tarkkaa valmistuspaikkaa ei tiedetä.


title: Langstrupin vyölevy

text: Koska vyölevyt on löydetty vain naisten haudoista, käsirenkaat ovat naisten tyyppiä, on tultu siihen tulokseen, että uhraaja on ollut nainen. Veitsi ei ole ristiriidassa muiden esineiden kanssa, sillä juuri 1400 eaa. on löydetty myös naisten haudoista tikareita tai veitsiä. Niitä oli sekä naisilla että miehillä haudoissaan.


title: Räätälöity ratkaisu

text: Räätälöity ratkaisu on Seppo Jokisen poliisiromaani.


title: Räätälöity ratkaisu

text: Ratapihalta löytyy junan yli ajama nuoren pojan ruumis; tutkinta paljastaa että poika oli kuollut jo junan tullessa.


title: Räätälöity ratkaisu

text: Tästä alkaa merkillistäkin merkillisempi seikkailu jonka merkittävä osa on että kyseinen poika osoittautuu ns. Jokerijengin jäseneksi: hän ja toinen poika nuuskivat vanhusten tunnuslukuja kaupoissa ja sitten vanhempi jengiläinen ryöstää kortin yksin kulkeneelta vanhukselta joista moni saa vakavia vammoja; sitten ryöstäjä naamioi itsensä Jokerit-seuran lippalakilla ja tyhjentää tämän tilin.


title: Räätälöity ratkaisu

text: Juuri sairauslomalta tullut Koskinen väkineen saa todellisen pähkinän purtavakseen.


title: Räätälöity ratkaisu

text: Tilanne kärjistyy lopulta kahteenkin tuhopolttoon.


title: Räätälöity ratkaisu

text: Syyllisten kiinni jääminen aiheutuu lopulta uskomattomista sattumista - tärkeää osaa näyttelee kahden liikemiehen itsetietoisuus ja vaimojen mustasukkaisuus.


title: Vulnicura

text: Vulnicura on islantilaisen pop-laulaja Björkin kahdeksas studioalbumi, jonka julkaisi One Little Indian 20. tammikuuta 2015. Albumin oli tarkoitus ilmestyä maaliskussa, mutta kun se vuosi nettiin kaksi kuukautta aiemmin niin levy-yhtiö ja Björk päätti julkaista albumin aiemmin.


title: Vulnicura

text: Albumi kirjoitettiin ja nauhoitettiin vuoden 2013 aikana, tuottajina toimi Björk ja venezuelalainen musiikko Arca ja The Haxan Cloak. Albumin sanoitukset käsittelee Björkin ja Matthew Barneyn eroa ja siitä toipumista. Albumista on julkaistu liveversio Vulnicura Live ja akustinen versio Vulnicura Strings vuosina 2015 ja 2016.


title: Utopia (Björkin albumi)

text: Utopia on islantilaisen pop-laulaja Björkin yhdeksäs studioalbumi, jonka julkaisi One Little Indian 24. marraskuuta 2017. Albumilta julkaistiin kolme singleä, tunnetuimpana "The Gate". Björk lähti vuonna 2018 "Utopia Tour" -kiertueelle jolla vierailee myös Suomessa.


title: Utopia (Björkin albumi)

text: Albumi on eräänlainen jatko-osa vuonna 2015 julkaistulle Vulnicura -albumille, koska albumi käsittelee samanlaisia aiheita positiiviselta kannalta. Albumin tuotannon hoiti suurimmaksi osaksi Björk ja venezualainen muusikko Arca. Albumi on Björkin studioalbumeista pisin ja siinä on paljon huilusoittimilla soitettuja kohtia.


title: Kola (Mali)

text: Kola on maalaiskunta Sikasson alueen Bougounin piirissä Malissa. Sen keskuskylä Kola-Sokoro sijaitsee 15 kilometriä Bougounista etelään. Kunnassa on 4 500 asukasta (vuonna 2009).


title: Kola (Mali)

text: Kolan kunta rajoittuu pohjoisessa ja lännessä Bougounin, idässä Zantiébougoun ja etelässä Tiémala-Banimonotién kuntiin. Maisemaa leimaavat tasangot ja kukkulat. Tärkein vesistö on Baouléjoki. Seutu kuuluu Sudanin vyöhykkeeseen. Kasvillisuus on heinä- ja pensassavannia.


title: Kola (Mali)

text: Kuntaan kuuluu yhdeksän kylää. Asukkaat ovat etupäässä bambaroita ja fulbeja.


title: Kola (Mali)

text: Kunnan läpi kulkee Bamakon ja Sikasson välinen maantie RN7, josta haarautuu maantie RN9 Manankoroon ja Norsunluurannikolle. Seudun pääelinkeino on maanviljely. Tärkeimmät viljelykasvit ovat puuvilla, seesami, maapähkinä ja viljakasvit. Lisäksi harjoitetaan karjanhoitoa, kalastusta, käsityöammatteja ja pienimuotoista kaupankäyntiä.


title: Musta perhonen (albumi)

text: Musta perhonen on Irina Milanin musiikkialbumi vuodelta 1976. Sen kappaleet on Kirsti Puhtilan laatimiin teksteihin säveltänyt Jorma Panula.


title: Musta perhonen (albumi)

text: "Helsingin Sanomien" Lauri Karvosen mielestä Jorma Panulan sävelkieli on albumilla rohkeaa, omaperäistä ja verraten helposti tunnistettavaa, mutta myös haastavaa. Hänestä Syksyn sävel -kilpailun finaaliin ”piruuttaan otetun” albumiraidan ”Vanhan riekon laulut” sijoitus yleisöäänestyksen viimeiseksi oli jo etukäteen taattu.


title: Kokélé

text: Kokélé on maalaiskunta ja sen keskuskylä Sikasson alueen Bougounin piirissä Malissa. Se sijaitsee 15 kilometriä Bougounista pohjoiseen. Kunnassa on 6 500 ja kylässä 1 500 asukasta (vuonna 2009).


title: Kokélé

text: Kokélén kunta rajoittuu pohjoisessa Bougounin piirin Dogon, idässä Zantiébougoun ja Bougounin, etelässä Faradiélén ja lännessä Sidon kuntiin. Se on pinnanmuodostukseltaan lähinnä tasankoa. Vesistöistä tärkein on Baoulén sivujoki Mono. Seutu kuuluu Sudanin vyöhykkeeseen. Kasvillisuus on heinä- ja pensassavannia sekä galleriametsiä.


title: Kokélé

text: Kuntaan kuuluu 12 kylää. Asukkaat ovat etupäässä bambaroita ja fulbeja. Lisäksi on jonkin verran dogoneja.


title: Kokélé

text: Kokélén kautta kulkee Bamakon ja Sikasson välinen maantie RN7. Seudun pääelinkeino on maanviljely. Tärkeimmät viljelykasvit ovat puuvilla, seesami, maapähkinä ja viljakasvit. Lisäksi harjoitetaan karjanhoitoa, kalastusta, käsityöammatteja ja pienimuotoista kaupankäyntiä.


title: Kokélé

text: Paikallinen nähtävyys ovat Dissanin kylän lammessa elävät satakunta pyhää krokotiilia.


title: Kotoperäiset ritarisaagat

text: Kotoperäiset ritarisaagat (isl. "frumsamdar riddarasögur") ovat Islannissa kirjoitettuja fiktiivisiä saagoja, jotka ovat saaneet tyylillisiä ja teemallisia vaikutteita eurooppalaisista ritariromansseista. Ne sijoittuvat ritariromaanien tapaan usein hoviympäristöön mutta joskus myös viikinkimiljööhön. Kotoperäisiä ritarisaagoja on kirjoitettu Islannissa todennäköisesti jo 1200-luvun lopulta alkaen, vuosien 1262–1264 aikana tapahtuneen Norjan vallan alle siirtymisen jälkeen. Niitä kirjoitettiin erityisesti 1300–1400-luvuilla mutta myös vielä reformaation jälkeenkin. Nykypäivään säilyneistä kotoperäisistä ritarisaagoista on noin neljänkymmenen katsottu olevan keskiaikaista alkuperää. Muita kotoperäisiä ritarisaagoja, joiden ajoittaminen keskiajalle on epävarmaa, on yli 100. Termi ”"riddarasaga"” on ollut käytössä jo keskiajalla. Kotoperäiset ritarisaagat ovat kuitenkin melko epäyhtenäinen genre. Osa niistä muistuttaa nuorempia, seikkailusaagoiksi (saks. "Abenteuersagas") määriteltyjä muinaissaagoja. Keskiaikaisissa käsikirjoituksissa nämä seikkailusaagat ja kotoperäiset ritarisaagat esiintyvät usein yhdessä.


title: Kotoperäiset ritarisaagat

text: Muiden saagojen tavoin suurin osa kotoperäisten ritarisaagojen kirjoittajista on jäänyt anonyymeiksi. On katsottu, että monet kirjoittajista ovat todennäköisesti olleet oppineita ja laajalti matkustaneita kirkonmiehiä. Tähän viittaavat esimerkiksi saagoista kuvastuva maantieteellisen tietämys ja oppineen kirjallisuuden tuntemus sekä niiden ajoittain hyvin voimakkaan kristillinen maailmankuva. Kirjoittajat ovat tunteneet myös suullista perinnettä sekä toisia kotoperäisiä ritarisaagoja, joihin voitiin viitata tai joista voitiin lainata.


title: Kotoperäiset ritarisaagat

text: Keskiajalla kotoperäisistä ritarisaagoista ja joistain muinaissaagoista käytettiin termiä "lygisaga" eli ”valhesaaga”. Termi kertoo, että jo keskiajalla islantilaiset tekivät eron ritarisaagojen edustamien fiktiivisten saagojen ja historiankirjoituksena pidettyjen saagojen, kuten kuningassaagojen, aikalaissaagojen, islantilaissaagojen sekä joidenkin muinaissaagojen, välillä. Keskiajan jälkeen nimitys "lygisaga" muuttui selvästi kielteiseksi. Myöhemmin "lygisaga"-termiä on käytetty jonkin verran myös tutkimuksessa. Osasta kotoperäisiä ritarisaagoja on saksankielisessä tutkimuksessa käytetty myös termiä "Märchensagas" eli ”kansansatusaagat”, millä on viitattu kyseisten saagojen kansantarinoille tyypillisiin piirteisiin. Nimitystä on käytetty samasta syystä myös joistain muinaissaagoista.


title: Kotoperäiset ritarisaagat

text: Kotoperäiset ritarisaagat tunnetaan myös Gustaf Cederschiöldin ritarisaagoja sisältävän kokoelman mukaisesti nimellä "Fornsögur Suðrlanda" (1877–1884) ”eteläisten maiden muinaissaagat” Nimi viittaa kotoperäisten ritarisaagojen tapahtumapaikkoihin: ne sijoittuvat maantieteellisesti Islannin ja yleensä myös Skandinavian ulkopuolelle Keski- ja Etelä-Eurooppaan sekä Brittein saarille, mutta myös keskiajalla tunnetun maailman ääriin, kuten ”Intianmaalle” (isl. "Indíaland").


title: Kotoperäiset ritarisaagat

text: Kotoperäisten ritarisaagojen käsikirjoituksia on säilynyt runsaasti, mutta valtaosa niistä on reformaation jälkeen laadittuja kopioita. Nuorimmat kopiot ovat 1900-luvun alusta. Säilyneiden käsikirjoitusten perusteella kotoperäiset ritarisaagat ovat olleet hyvin suosittuja keskiajalla ja sen jälkeen. Kotoperäisiä ritarisaagoja on kuitenkin aiemmassa tutkimuksessa pidetty vähempiarvoisina verrattuna suulliselle perinteelle pohjautuviin saagoihin (esim. kuningassaagat, aikalaissaagat, islantilaissaagat) niiden liioittelevan kerronnan ja epätotena pidetyn sisällön vuoksi. Niitä pidettiin sen sijaan eskapistisena kirjallisuutena ja osoituksena saagakirjallisuuden rappiosta, joka olisi alkanut islantilaisten siirryttyä Norjan kuninkaan alaisuuteen ja menetettyä näin itsenäisyytensä. Ne eivät siksi ole välttämättä kiinnostaneet tutkijoita, mikä näkyy myös saatavilla olevien editioiden määrässä. Tällä hetkellä tieteellisen tutkimuksen tarpeita vastaavia editioita on saatavilla vain osasta kotoperäisiä ritarisaagoja. Kotoperäiset ritarisaagat edustavat kuitenkin niiden islantilaisten aatemaailmaa ja ideaaleja, jotka Norjan kuninkaan hallitsemalla saarella säilyttivät tai saavuttivat 1300–1400-luvulla merkittävän aseman.


title: Kotoperäiset ritarisaagat

text: Kotoperäiset ritarisaagat ovat saaneet vaikutteita keskiaikaisista ritariromaaneista ja todennäköisesti erityisesti niiden käännöksistä, joita tehtiin Norjan kuninkaan hovissa 1200-luvulla. Toisin kuin nämä käännetyt ritarisaagat kotoperäisten ritarisaagojen ei yleensä ole voitu osoittaa pohjautuvan millekään säilyneelle eurooppalaiselle ritariromaanille. Mikäli tällainen esikuva on ollut, on kotoperäinen ritarisaaga saatettu tulkita alkuperäisen tekstin parodiaksi, kuten esimerkiksi "Tristanin" legendaa mukaileva "Tristrams saga ok Ísoddar", joka poikkeaa tyylillisesti hyvin paljon Thomas de Bretagnen teoksen Norjassa tehdystä käännöksestä "Tristrams saga ok Ísöndar". Käännetyistä ritarisaagoista on voitu omaksua saagan kerrontaan hovimiljöö ja erilaisia tarina-aihelmia. Kotoperäiset ritarisaagat yhdistävät kuitenkin kerrontaansa myös perinteisiä, kansansatumaisiakin motiiveja, ja muistuttavat siksi joitain nuorempia muinaissaagoja.


title: Kotoperäiset ritarisaagat

text: Siinä missä käännettyjen ritarisaagojen sankareiden käytös on ritari-ihanteiden mukaista ovat kotoperäiset ritarisaagat avoimen naisvihamielisiä. Hyvän hallitsijuuden sijaan tärkeämpänä pidetään fyysistä kyvykkyyttä. Päähahmoilla on yleensä itsekkäät tarkoitusperät. He pyrkivät hankkimaan itselleen valtaa ja valtakunnan taistelemalla hirviömäisiä vastustajia vastaan. Toisinaan saagan sankaria motivoi jonkin hänen itsensä tai hänen sukulaisensa kokeman vääryyden korjaaminen, toisinaan taas tavoitteena on seikkailu.


title: Kotoperäiset ritarisaagat

text: Valtaa hankitaan myös avioliittojen avulla. Usein kotoperäisiin ritarisaagoihin liittyykin niin kutsuttu morsiamen etsintä -teema, joka oli yleisesti suosittu aihe keskiaikaisessa kirjallisuudessa. Sankarin tavoitteena on löytää itselleen sopiva neito tai prinsessa, jonka saavuttaakseen hänen on suoritettava erilaisia tehtäviä ja selvittävä monenlaisista koettelemuksista.


title: Kotoperäiset ritarisaagat

text: Morsiamen etsintä -teemaan liittyy usein ns. neitsythallitsija-motiivi (eng. "maiden king"). Neitsythallitsijat ovat vahvoja ja julmia oman maansa hallitsijoita, jotka suhtautuvat sankarin kosintaan vastahakoisesti ja nöyryyttävät ja häpäisevät tätä. Neitsythallitsijat kuitenkin menettävät voimansa neitsyytensä menettäessään ja muuttuvat lopulta herttaisiksi neidoiksi. Sankari voi voittaa heidät itselleen taikuuden ja juonikkuuden avulla. Toisin kuin eurooppalaisissa ritariromaaneissa, joissa ritarit eivät koskaan kosta kokemaansa häpäisyä, kotoperäisten ritarisaagojen kosijat kostavat neidoille kokemansa kärsimyksen.


title: Kotoperäiset ritarisaagat

text: Neitsythallitsijat on sotaisuutensa vuoksi yhdistetty Edda-runoudesta ja muinaissaagoista tuttuihin valkyyrioihin ja kilpineitoihin (isl. "skjaldmær"). Neitsythallitsija-tarinat päättyvät kuitenkin onnellisesti: neitsythallitsijoista tulee vaimoja ja kuningattaria, ja sankari ja neitsythallitsija saavat lapsia, kun taas muinaissaagojen ja Edda-runouden valkyyrioihin liitetyt tarinat rakkaudesta päättyvät traagisesti. Avioliitto ei kuitenkaan kotoperäisissä ritarisaagoissa ole unelmien täyttymys, vaan nimenomaan sankarin keino hankkia itselleen valtaa. .


title: Kotoperäiset ritarisaagat

text: Agnete Lothin (1962–1965), Torfi H. Tuliniuksen (1993), Matthew Driscollin (2007 [2005]), Rudolf Simekin ja Hermann Pálssonin (2007) sekä Shaun F. D. Hughesin (2008) mukaan seuraavat 37 kotoperäistä ritarisaagaa ovat keskiaikaista alkuperää:


title: Sym

text: Sanyang motors eli Sym on taiwanilainen moottoriajoneuvoja valmistava yhtiö. Firma valmistaa suurimmaksi osaksi moposkoottereita ja moottoripyöriä.


title: Gainsbourg Percussions

text: Gainsbourg Percussions on ranskalaisen muusikon Serge Gainsbourgin vuonna 1964 julkaistu kuudes albumi. Se sisältää afrikkalaisia ja karibialaisia rytmejä soviteltuna popiin ja jazziin. Albumilta julkaistiin hittikappale ”New York USA”.


title: Borgin hiippakunta

text: Borgin hiippakunta on Norjan kirkkoon kuuluva hiippakunta. Siihen kuuluvat Østfoldin lääni sekä Akershusin lääni lukuun ottamatta Askeria ja Bærumia. Piispanistuin on Fredrikstadissa, ja piispana on vuodesta 2012 lähtien ollut Atle Sommerfeldt. Tuomiokirkkona toimii Fredrikstadin tuomiokirkko.


title: Borgin hiippakunta

text: Hiippakunta erotettiin Oslon hiippakunnasta vuonna 1969.


title: Mount Wittenberg Orca

text: Mount Wittenberg Orca on yhdysvaltalaisen rock-yhtye Dirty Projectorsin ja islantilaisen pop-laulaja Björkin extended play, joka julkaistiin omakustanteena 30. kesäkuuta 2010. Albumi tehtiin hyväntekeväisyyttä varten, kaikki albumin tuotot lahjoitettiin National Geographic Society-yhteisölle.


title: Mount Wittenberg Orca

text: Huhtikuussa 2009 musiikkisivusto Stereogumin kirjoittaja Brandon Stousy pyysi Dirty Projectorsia ja Björkiä esiintymään hyväntekeväisyyttä varten kirjakaupassa, samalla he päättivät sanoittaa ja tuottaa muutaman kappaleen yhdessä. Yhtyeen kitaristi ja laulaja Amber Coffman näki San Fransiscossa sijaitsevalta Wittenberg-mäeltä valasperheen, joka toimi EP:n inspiraation lähteenä. Yhtye ja Björk äänittivät ja tuottivat EP:n huhtikuussa 2010.


title: Hamarin hiippakunta

text: Borgin hiippakunta on Norjan kirkkoon kuuluva hiippakunta. Siihen kuuluvat Hedmarkin lääni sekä Opplandin lääni. Piispanistuin on Hamarissa, ja piispana on vuodesta 2006 lähtien ollut Solveig Fiske. Tuomiokirkkona toimii Hamarin tuomiokirkko.


title: Hamarin hiippakunta

text: Hamarin hiippakunta oli perustettu jo keskiajalla, mutta reformaation yhteydessä se yhdistettiin Oslon hiippakuntaan. Se perustettiin uudelleen vuonna 1864.


title: Jääkiekon Suomen Cup 2018

text: Jääkiekon Suomen Cup 2018 oli 14. Suomen Cup ja siinä pelasivat kaikki Mestiksen ja Suomi-sarjan joukkueet sekä 36 II-divisioonan joukkuetta. Mestaruuden voitti Ketterä, joka voitti finaalissa KeuPa HT:n maalein 5-2.


title: Jääkiekon Suomen Cup 2018

text: Mestis


title: Jääkiekon Suomen Cup 2018

text: Suomi-sarja


title: Jääkiekon Suomen Cup 2018

text: II-divisioonaMyös II-divisioonan NasKi ilmoittautui, mutta luopui myöhemmin paikastaan.


title: Jääkiekon Suomen Cup 2018

text: 1. kierroksella pelasivat II-divisioonan joukkueet. Otteluparien voittajat ja lohkon kaksi parasta etenivät 2. kierrokselle. Viikingit eteni suoraan 2. kierrokselle, koska sen vastustaja NasKi luopui paikastaan.


title: Jääkiekon Suomen Cup 2018

text: 2. kierroksella mukaan liittyivät Suomi-sarjan joukkueet. Lohkojen voittajat etenivät seuraavalle kierrokselle.


title: Jääkiekon Suomen Cup 2018

text: 3. kierroksella mukaan liittyivät Mestiksen joukkueet. Lohkojen voittajat etenivät puolivälieriin.


title: Jääkiekon Suomen Cup 2018

text: Puolivälierät pelattiin paras kahdesta -menetelmällä. Otteluparien voittajat etenivät välieriin.


title: Jääkiekon Suomen Cup 2018

text: Välierät pelattiin paras kahdesta -menetelmällä. Otteluparien voittajat etenivät loppuotteluun.


title: Jääkiekon Suomen Cup 2018

text: Loppuottelu pelattiin 9. marraskuuta Karjala-turnauksen yhteydessä Hartwall Arenalla.


title: Vyölevy

text: Vyölevy on tutuluksen tapainen, mutta huomattavasti suurempi, pyöreä ja koristeltu pronssilevy, joka kiinnitettiin yleensä alavatsan kohdalle vyöllä. Sitä käyttivät naiset Skandinavian pronssikauden kulttuurissa ja Keski-Euroopan muissa kulttuureissa pronssikauden Monteliuksen periodilla II eli noin 1500–1300 eaa. Levyn käyttötapa on selvinnyt tammiarkkuhaudoista, missä naisvainajilla se on aina sijainnut vyötäröllä.


title: Vyölevy

text: Vyölevy ei ole suomenkieleen vakiintunut nimitys, vaan se on suora käännös sanoista , , ja .


title: Vyölevy

text: Egtvedin tyttö on kuuluisin tanskalainen pronssiajan nainen, joka haudattiin vuonna 1370 eaa. Etelä-Jyllantiin nykyisen Egtvedin kylän lähelle. Hänellä haudattaessa yllään vyölevy. Vyölevy kuului hänellä erityiseen asuun, jossa hänellä oli niin sanottu naruhame, napaan ulottunut pitkähihainen villakankainen paita ja vyölevy. Hänet haudattiin hiukset auki. Ølbyn nainen oli haudattu Sjællannin Køgeen Ølbyn Nordhøjn hautakumpuun. Hänet oli puettu samaan asuun kuin Egtvedin tyttö ja hänenkin vyöllään oli vyölevy. Kolmas esimerkki löytyy Keski-Jyllannin Borumista, mistä Borum Eshøjn hautakummusta löytyi naisen hautaus. Naisella oli erilainen asu kuin Egtvedin ja Ølbyn naisilla, mutta siitä huolimatta vyötäröllä sijaitsi vyölevy.


title: Vyölevy

text: Langstrupin suolta Sjællannista tehty suolöytö sisälsi yhden naisen vyölevyn, käsirenkaat ja pronssiveitsen. Langstrupin vyölevy on Tanskasta löydetyistä levyistä taidokkain ja suurin. Nämä oli uhrattu lampeen tai suonsilmään votiivilahjoina. Myös Vognserup Engen suolöytöön kuului vyölevyt kahdelta naiselta. Se sisälsi tutuluksia, rannerenkaita ja muita esineitä kahdelle naiselle. Nämäkin olivat olleet uhrauksia.


title: Vyölevy

text: Loshultista Skånesta siirtolohkareen alta löytynyt pronssiesineiden Stockhultin kätkö (SHM 11217) sisälsti kaksi vyölevyä, jotka ovat kappaleiksi särkyneitä. Levyjen halkaisijat ovat 27,8 senttimetriä (esine numero 412497) ja 15,8 senttimetriä (nro 96957). Levyt ovat esillä Historiska museetissa. Ruotsista löytää Historiska museetin tietokannasta hakusanalla ”bältesplatta” vielä 12 vyölevyä tai niiden katkelmia.


title: Vyölevy

text: Ørjan Engedal on tutkinut ja esittää väitöskirjassaan 2010, että Norjasta on löytynyt vain yhdeksän vyölevyä, josta osa voidaan tulkita tutuluskiksi. Ne ovat yleensä koristeltu skandinaavisesti 1–3 kaksoisspiraaleja sisältävällä ornamentilla ja ne on ajoitettu yleensä periodeille II ja III. Tällaisia on löydetty esimerkiksi Vigrestadista, Særheimista, Orresta, Regesta, Tjøttasta. Sen sijaan Kleppen vyölevy on koristeltu Pohjois-Saksalaisella tyylillä ja lienee tuontitavaraa sieltä asti. Osa koristelemattomat vyölevyt on kuitenkin ajoitettu pronssikauden loppupuolella.


title: Vyölevy

text: Suomesta ja muista Baltian maista ei tunneta vyölevyjä.


title: Kusti Aerila

text: Kusti Vilho Aerila (17. marraskuuta 1876 Laitila – 1954) oli suomalainen muusikko ja klarinetin soiton opettaja.


title: Kusti Aerila

text: Kusti Aerilan vanhemmat olivat Samuel Vilhelm Aerila ja Vilhelmiina Haijanen ja puoliso vuodesta 1910 Hilja Maria Hirvonen. Aerila opiskeli Helsingin filharmonisen seuran orkesterikoulussa 1893–1899 ja Würtzburgin musiikkikoulussa 1899–1900. Hän oli Helsingin filharmonisen seuran orkesterin jäsen (lyömäsoittimet) 1894–1898, klarinetin soittaja vuodesta 1900 ja sooloklarinetisti vuodesta 1902. Helsingin kaupunginorkesterissa hän soitti 1914–1931, eläkkeelle Aerila jäi 1941. Hän oli Helsingin filharmonisen seuran orkesterikoulun klarinetin soiton opettaja 1904–1914 ja Sibelius-akatemian opettaja 1914–1948. Helsingin kaupunginorkesterin kirjastonhoitajana Aerila toimi 1919–1938, Helsingin filharmoninen orkesterin eläkelaitoksen rahastonhoitajana 1916–1935 ja muusikkoliiton rahastonhoitajana 1916–1949. Hänen vuonna 1907 julkaisemansa teos "Klarinettikoulu" oli ensimmäinen suomen- ja ruotsinkielinen oppikirja klarinetin soitosta. Kirjan 16. painos ilmestyi 1982 ja kaiken kaikkiaan sitä myytiin 13 000 kappaletta.


title: Matt Fiddes

text: Matt Fiddes (s. 18. toukokuuta 1979) on englantilainen kamppailulajien taitaja ja Matt Fiddes Martial Arts kamppailulajikoulun perustaja.


title: Matt Fiddes

text: Hän pääsi Yhdistyneen kuningaskunnan Martial Arts Hall of Fameen 18. toukokuuta 2014.


title: Matt Fiddes

text: Fiddes kasvoi Barnstaplessa, Englannissa, jossa hän aloitti kamppailulajien harjoittelemisen 7-vuotiaana jouduttuaan koulukiusatuksi. Fiddesin isoisä Sean Norris edusti Irlantia painonnostossa kesäolympialaisissa 1960. Hän oli myös kahdeksankertainen Irlannin painnoston mestari ja oli mukana harjoittamassa lihaskuntoa pojanpojalleen. 12-vuotiaana Fiddes saavutti mustan vyön taekwondossa ja sittemmin 16-vuotiaana hän jätti koulut kesken keskittyäkseen täysipäiväisesti kamppailulajien opettamiseen. Hän saavutti vielä 2. danin mustan vyön taekwondossa, jonka jälkeen Fiddes perusti oman seuran.


title: Matt Fiddes

text: Fiddes perusti 17-vuotiaana oman kamppailulajiseuran vuokrattuaan Barnstaplessa kirkon tilat harjoittelua varten ja kuuden kuukauden jälkeen hänellä oli 600 jäsentä. Sittemmin hän laajensi toimintaansa ja Fiddesillä on kouluja 600 eri kaupungissa ympäri maailmaa, kuten Etelä-Afrikassa ja Australiassa. Fiddes oli samalla myös 1998 Michael Jacksonin henkivartija ja saavutti myöhemmin 7. danin mustan vyön taekwondossa. Hänellä on myös musta vyö potkunyrkkeilyssä ja kungfussa.


title: Matt Fiddes

text: Hän on naimisissa eteläafrikkalaisen Monique Foxxin kanssa.


title: Wonder Woman 1984

text: Wonder Woman 1984 on vuonna 2020 ensi-iltansa saava Patty Jenkinsin ohjaama yhdysvaltalainen supersankarielokuva, joka pohjautuu DC Comicsin Ihmenainen-sarjakuvahahmoon. Se tulee olemaan jatko-osa vuoden 2017 elokuvalle "Wonder Woman" sekä Worlds of DC:n yhdeksäs elokuva. Jenkins käsikirjoitti elokuvan yhdessä Geoff Johnsin ja David Callahamin kanssa. Pääosissa ovat Gal Gadot, Chris Pine, Kristen Wiig, Pedro Pascal, Connie Nielsen ja Robin Wright.


title: Wonder Woman 1984

text: Elokuvan kuvaukset alkoivat kesäkuussa 2018, sijoittuen Warner Bros. Studiosin tiloihin Leavesdeniin sekä Yhdysvaltoihin, Teneriffalle, Fuerteventuraan ja Almeríaan, ja päättyivät joulukuussa. Elokuva tulee saamaan ensi-iltansa 5. kesäkuuta 2020.


title: Wonder Woman 1984

text: Gal Gadot oli alun perin sitoutunut vain kolmeen Worlds of DC:n elokuvaan, "Wonder Womanin" ollessa hänen toinen elokuvansa. Ensimmäisen elokuvan ohjaaja, Patty Jenkins, joka oli alun perin sitoutunut vain yhden elokuvan ohjaajaksi, ilmaisi halunsa ohjata elokuvalle jatko-osan. Kesäkuussa 2017 Geoff Johns kertoi "Varietyn" haastattelussa alkaneensa Jenkinsin kanssa työstää käsikirjoitusta "Wonder Womanin" jatko-osalle ja että hänellä oli siihen ”hieno idea”. 22. heinäkuuta 2017 San Diego Comic-Con Internationalissa Warner Bros. julkisti virallisesti jatko-osan toteuttamisen. Syyskuussa 2017 Jenkinsin vahvistettiin virallisesti palaavan ohjaajaksi ja hänen palkkionsa elokuvasta tulisi olemaan 7–9 miljoonaa dollaria. 13. syyskuuta 2017 "The Expendablesin" käsikirjoittaja David Callaham raportoitiin liittyvän Jenkinsin ja Johnsin mukaan käsikirjoittajien tiimiin. 28. helmikuuta 2018 raportoitiin, että tietyt elokuvan toimintakohtaukset kuvattaisiin Imax-kameroilla. Kesäkuussa 2018 elokuvan viralliseksi nimeksi paljastettiin "Wonder Woman 1984".


title: Wonder Woman 1984

text: Esituotanto alkoi Britanniassa joulukuun 2017 alussa. Saman kuukauden aikana Jenkins kertoi, että elokuvaan kuuluisi uusi rakkaustarina ja että Dianalla olisi elokuvassa uusi rakastaja. Huhtikuussa 2018 elokuvan vahvistettiin sijoittuvan 1980-luvulle. Seuraavan kuukauden aikana edellisen "Wonder Woman" -elokuvan sekä "Amélien" tuotantosuunnittelijana toiminut Aline Bonetto palasi tuotantosuunnittelijaksi jatko-osaan.


title: Wonder Woman 1984

text: Syyskuussa 2017 Gal Gadotin vahvistettiin palaavan nimikkorooliin. 28. helmikuuta 2018, Kristen Wiigin raportoitiin olevan neuvotteluissa elokuvan pääroiston, Gepardin, rooliin, ja Jenkins vahvisti Wiign valinnan rooliin seuraavan kuukauden aikana. 28. maaliskuuta Pedro Pascal, joka näytteli Ed Indelicatoa vuonna 2011 toteuttamatta jätetyn "Wonder Woman" -televisiosarjan pilottijaksossa, valittiin tuntemattomaan rooliin. Kesäkuussa 2018 paljastettiin, että huolimatta hahmonsa, Steve Trevorin, kuolemasta edellisessä elokuvassa, Chris Pine on näyttelijänä jatko-osassa. Heinäkuussa Natasha Rothwellin, Ravi Patelin ja Gabriella Wilden ilmoitettiin liittyneen näyttelijäkaartiin. Elokuun lopussa Connie Nielsenin ja Robin Wrightin vahvistettiin palaavan takaumakohtauksia varten Hippolytan ja Antiopen rooleihin.


title: Wonder Woman 1984

text: Kuvaukset alkoivat 13. kesäkuuta 2018. Kuvauspaikkoihin kuuluivat kesä-heinäkuun aikana Warner Bros. Studiosin tilat Leavesdenissä, Yhdistyneessä kuningaskunnassa, Georgetown District of Columbiassa ja Landmark Mall Alexandriassa, Pohjois-Virginiassa, Yhdysvalloissa. Tuotanto sijoittui elo-syyskuun aikana myös Kanariansaarista Teneriffalle ja Fuerteventuralle sekä Almeríaan, Andalusiaan, Etelä-Espanjaan. Kuvaukset päättyivät 22. joulukuuta 2018.


title: Wonder Woman 1984

text: Richard Pearson toimii "Wonder Woman 1984":n leikkaajana. "Harry Potter" -elokuvien sekä "Lifen" parissa aiemmin työskennellyt John Moffatt toimii elokuvan visuaalisten efektien päävastaavana. Visuaalisten efektien toteutuksesta vastaa DNEG.


title: Wonder Woman 1984

text: Elokuussa 2018 paljastettiin, että Hans Zimmer säveltää "Wonder Woman 1984":n musiikin. Zimmer on aiemmin säveltänyt "Man of Steelin" ja "n", Worlds of DC:n kahden ensimmäisen elokuvan musiikit.


title: Wonder Woman 1984

text: "Wonder Woman 1984" tulee saamaan ensi-iltansa 5. kesäkuuta 2020. Alun perin ensi-illan suunniteltiin olevan 1. marraskuuta 2019 ja sitä ennen 13. joulukuuta 2019.


title: Lullaby of Birdland

text: Lullaby of Birdland on jazzpianisti George Shearingin säveltämä ja George David Weissin sanoittama jazzstandardi vuodelta 1952. Laulun nimi () viittaa jazzsaksofonisti Charlie ”Bird” Parkeriin ja hänen mukaanssa nimettyyn newyorkilaiseen Birdland-jazzklubiin. Laulun tunnetuimpia levyttäjiä ovat Sarah Vaughan, Ella Fitzgerald ja Mel Tormé.


title: Lullaby of Birdland

text: Saukki sanoitti kappaleen suomeksi, ja sen ovat levyttäneet Olavi Virta (1955), Wiola Talvikki (1956) sekä Anneli Sistonen ja Martin Brushane Big Band (1978).


title: Lullaby of Birdland

text: Vuonna 1952 Birdland-jazzklubin omistaja Morris Levy teki paikallisen WJZ-radioaseman kanssa sopimuksen radiolähetysten tekemisestä hänen klubiltaan. Ohjelmaan tarvittiin tunnuskappale, ja Levy ehdotti erästä kappaletta klubinsa vakiopianistille George Shearingille. Tämä ei pitänyt ehdotuksesta ja lupasi kirjoittaa tarkoitukseen uuden sävelmän. Elämäkertansa ("Lullaby of Birdland – The Autobiography of George Shearing") mukaan Shearing pohti viikkoja keksimättä mitään sopivaa, kunnes yhtäkkiä illallisella idea kappaleesta tuli hänen mieleensä, ja sävelmä syntyi kymmenessä minuutissa. Shearing kertoo useimman noin sadasta sävelmästään syntyneen vähän samalla tavoin.


title: Lullaby of Birdland

text:
Pari vuotta myöhemmin sävelmä sai myös sanoituksen, jonka ensimmäisenä levytti Sarah Vaughan vuonna 1954 trumpetisti Clifford Brownin kanssa:"Have you ever heard two turtle doves
"Bill and coo when they love?


title: Lullaby of Birdland

text:
"That’s the kind of magic music we get from our lips
"When we kiss


title: Lullaby of Birdland

text: Ranskalainen lauluyhtye Blue Stars nosti kappaleen vuonna 1956 levymyyntitilaston sijalle 16. Vuonna 1962 Bill Haley & His Comets teki kappaleesta twist-version nimellä ”Lullaby of Birdland Twist”. Kappale otettiin suosionsa myötä myös Shearingin yhtyeen tunnussävelmäksi, ja siitä tuli Shearingin tunnetuin sävellys ja yksi Sarah Vaughanin eniten esittämä kappale.


title: Rakennusapumies

text: Rakennusapumies on työmaalla usein työmaan ylimmän johdon alaisena, logistiikkavastaavan alaisena tai jonkun rakentamiseen tai muuhun asentamiseen suuntautuneen aliurakoitsijan alaisena, tekemässä jotain mihin tällä usein ei ole varsinaista rakennusalan ammatillista koulutusta. Usein rakennusapumiehet ovat vuokrattua työvoimaa.


title: Rakennusapumies

text: Rakennusapumiehet edistävät työmaan järjestystä ja työturvallisuutta ja auttavat aliurakoinnin toimintaa kokonaisuutena, muun muassa kantamalla rakennusmateriaaleja, purkamalla työmaalle tullutta materiaalia kannettavaksi, rakentavat kulkuesteitä, kuten vaneriaitoja ja muita esteitä, putoamissuojaimia esimerkiksi hissikuiluun, keräämällä työkaluja talteen, auttamalla nosturin toiminnassa nosto ja laskupaikoissa, kerää ja kantaa purettua rakennusjätettä pois. Joskus rakennusapumies myös vastaa osaltaan siivoamisesta työmaalla vaikka siihen onkin olemassa erikseen varsinaiset rakennussiivoojat.


title: Fra Mols til Skagen

text: Fra Mols til Skagen on Aud Wilkenin esittämä kappale, joka edusti Tanskaa vuoden 1995 Eurovision laulukilpailussa Irlannin Dublinissa.


title: Fra Mols til Skagen

text: Kappale sijoittui Euroviisuissa viidenneksi 92 pisteellä.


title: Babatunde Olatunji

text: Babatunde Olatunji (7. huhtikuuta 1927 – 6. huhtikuuta 2003) oli nigerialainen rumpali, opettaja ja aktivisti. Hän sai kansainvälistä kuuluisuutta 1950-luvun lopusta alkaen, kun hän julkaisi "Drums of Passion" -albumin vuonna 1959. Albumista tuli suuri hitti. Jazzmuusikko John Coltrane kiinnostui Olatunjin musiikista erityisesti, ja he ystävystyivät. Vuonna 1965 he perustivat Harlemissa yhdessä Center for African Culture -instituution tarjotakseen afrikkalaiseen kulttuuriin liittyviä kursseja. Olatunji soitti yli 40 vuotta kestäneen uransa aikana useiden eri artistien kuten Cannonball Adderleyn, Horace Silvern, Max Roachin, Stevie Wonderin sekä Bob Marleyn kanssa. Olatunji sairasti diabetestä, ja lopulta kuoli sairauteen vuonna 2003.


title: Kauhu (lajityyppi)

text: Kauhu on kansanperinteen, mytologian, fiktion ja muun viihteen lajityyppi, joka pyrkii herättämään kauhun tunteita.


title: Kauhu (lajityyppi)

text: Monella nykyisin tunnetulla kauhutarinalla ja -hahmolla on juurensa vanhassa kansanperinteessä. Näistä yleisimpiä eri kulttuureissa ovat olleet esimerkiksi tarinat eläimiksi muuttuvista ihmisistä kuten ihmissusista sekä vampyyreistä ja kuoleman jälkeen liikkuvista vainajista kuten kummituksista. Kauhutarinoita on kerrottu paitsi tosissaan, myös pelottelemisen, opettamisen, varoittamisen ja viihdyttämisen tarkoituksissa. Kauhutarinoiden yksi yleinen tarkoitus ympäri maailmaa on ollut estää lapsia menemästä esimerkiksi yksin veteen tai metsään.


title: Kauhu (lajityyppi)

text: Muinaisissa mytologioissa esiintyi useita kauhistuttavia hirviöitä esimerkiksi pahuuden ja kaaoksen edustajina. Raamatussa kuvatuista hirviöistä tärkeimpiä ovat Leviatan ja Behemot.


title: Kauhu (lajityyppi)

text: Nykyajan fiktiivisen kauhun suosituimpia muotoja ovat kauhukirjallisuus, kauhuelokuva ja kauhupelit. Yleisiä teemoja kauhufiktiossa ovat esimerkiksi epäkuolleet, muodonmuuttajat, pelottavat eläimet, yliluonnollinen, vaarallinen tiede, sarjamurhaajat ja psykopaatit, avaruuden uhka sekä katastrofit ja dystopiat. Musiikin piirissä kauhuaihetta käytetään etenkin punkissa, rockissa ja metallimusiikissa. Kauhua hyödynnetään myös esimerkiksi pakohuoneissa, kauhukierroksissa ja kauhumatkailussa. Kauhufiktioon liittyviä yhteisöllisiä ja joskus leikkisiä muotoja ovat esimerkiksi Halloween, goottipukeutuminen, vampyyrifanius ja zombikävelyt.


title: Kauhu (lajityyppi)

text: Joidenkin tutkijoiden mukaan kauhu on viihdyttävää siitä syystä, että jännityksen laukeaminen ja vaaran väistyminen aiheuttaa katarsiksen, puhdistumisen tunteen. On myös arveltu, että tarkastellessaan kauhun hirviötä katselija tarkastelee itse asiassa omaa pimeää puoltaan. Kauhun harrastajat korostavat usein kauhun tarjoamaa mahdollisuutta saada kokea vaarallisia asioita ja pelätä turvallisesti. Kauhun kokeminen ja sen sisällön käsitteleminen yhdessä on myös yhteisiä siteitä vahvistava sosiaalinen tapahtuma.


title: Anneli Sistonen

text: Anneli Sistonen (taiteilijaniminä myös Sistoska ja RockAnssi, s. 11. maaliskuuta 1944 Oulu) on suomalainen jazz-, rock- ja viihdelaulaja, joka on tullut tunnetuksi ahkerana ja räväkkänä esiintyjänä. Hän on ollut usein Martin Brushane Big Bandin solistina, muun muassa vuonna 1978 julkaistulla LP-levyllä. Sistonen esiintyy myös Brushanen big bandin aiemmalla albumilla "Kulosaaren Casinolla 1971–1975".


title: Anneli Sistonen

text: Oulussa syntynyt Anneli Sistonen oli töissä kahviloissa ja kaupan myyjänä ennen kuin ryhtyi päätoimiseksi esiintyväksi taiteilijaksi 1960-luvun keskivaiheilla. Hän aloitti uransa yhtenä Suomen ensimmäisistä naispuolisista rocklaulajista jo 1950-luvun puolella taiteilijanimellä RockAnssi. Hän esiintyi usein muun muassa helsinkiläisellä nuorisotalolla Haka-kerholla. Perustettuaan vain naisista koostuvan yhtyeen hän keskittyi jazziin.


title: Anneli Sistonen

text: Uransa kiivaimmassa vaiheessa 1970-luvulla Anneli Sistonen esiintyi jopa useita kertoja päivässä, tanssilavojen ja ravintoloiden lisäksi erilaisissa laitoksissa ja yritystilaisuuksissa. 1980-luvun alussa hän uupui rankkaan esiintymistahtiin. Vuodesta 1984 hän on asunut Hämeenlinnan Hauholla, jossa hän on pitänyt käytettyjen vaatteiden divaria. Hänelle on myönnetty valtion taiteilijaeläke.


title: Erland Almkvist

text: Erland Herman Lison Almkvist (2. syyskuuta 1912 Tukholma – 20. syyskuuta 1999 Lidingö) oli ruotsalainen kilpapurjehtija ja olympiamitalisti.


title: Erland Almkvist

text: Almkvist saavutti Louhi-venetyypillä olympiahopeaa Helsingissä 1952.


title: Sidney Boldt-Christmas

text: Leif William Sidney Boldt-Christmas (8. elokuuta 1924 Göteborg – 15. lokakuuta 2016 Mölndal) oli ruotsalainen kilpapurjehtija ja olympiamitalisti.


title: Sidney Boldt-Christmas

text: Boldt-Christmas saavutti Louhi-venetyypillä olympiahopeaa Helsingissä 1952.


title: Thor Thorvaldsen

text: Thor Thorvaldsen (31. toukokuuta 1909 Bamble – 30. kesäkuuta 1987 Bærum) oli norjalainen kilpapurjehtija ja olympiavoittaja.


title: Thor Thorvaldsen

text: Thorvaldsen voitti Louhi-venetyypillä olympiakultaa Lontoossa 1948 ja Helsingissä 1952. Hän kilpaili olympiatasolla myös Berliinissä 1936 ja Melbournessa 1956.


title: Sigve Lie

text: Sigve Lie (1. huhtikuuta 1906 Haugesund – 18. maaliskuuta 1958 Oslo) oli norjalainen kilpapurjehtija ja olympiavoittaja.


title: Sigve Lie

text: Lie voitti Louhi-venetyypillä olympiakultaa Lontoossa 1948 ja Helsingissä 1952.


title: Eetu Vertainen

text: Eetu Vertainen (s. 11. toukokuuta 1999 Helsinki) on suomalainen jalkapalloilija, joka pelaa Veikkausliigan Helsingin Jalkapalloklubissa. Hän on pelipaikaltaan keskikenttäpelaaja. Vertainen on edustanut Suomen nuorisomaajoukkueita.


title: Jacques Hétu

text: Jacques Joseph Robert Hétu (8. elokuuta 1938 Trois-Rivières, Québec – 9. helmikuuta 2010 St-Hippolyte, Québec) oli kanadalainen säveltäjä.


title: Jacques Hétu

text: Hétu opiskeli pianonsoittoa, harmoniaa ja gregoriaanista laulua Ottawan yliopistossa Jules Martelin johdolla vuosina 1955–1956. Tämän jälkeen hän opiskeli Québecin musiikkikonservatoriossa Clermont Pépinin, Isabelle Delormen ja Jean Papineau-Couturen johdolla. Teokset "Toccata" pianolle, eräät kamarimusiikkikappaleet ja kaksi sinfoniaa ovat peräisin näiltä ajoilta. Hétu suoritti myös pianonsoiton opintoja Georges Savarian ja oboensoiton opintoja Melvin Bermanin johdolla.


title: Jacques Hétu

text: Kesällä 1959 Hétu kävi opiskelemassa Lukas Fossin johdolla Berkshire Music Centerssä, Tanglewoodissa, Massachusettsissa, ja vuonna 1961 hän meni Pariisiin. Tuona vuonna hän voitti Prix d'Europen ensimmäisenä säveltäjänä sitten vuoden 1927, jolloin palkinto myönnettiin Henri Mercurelle. Canada Councilin stipendin hän sai vuosille 1961–1962. Vuosina 1961–1962 hänen opettajinaan olivat Henri Dutilleux ja Olivier Messiaen. Samoihin aikoihin Hétu luonnosteli oratorion, jonka pohjalta sittemmin syntyi sinfoninen fresko "L'Apocalypse" (1967). Palattuaan Québeciin vuonna 1963 Hétu opetti Lavalin yliopistossa vuoteen 1977. Hän opetti 1970-luvulla myös Montrealin yliopistossa ja vuosina 1979–2000 Québecin yliopistossa, Montrealissa, jossa hän johti kahteen otteeseen musiikkijaosta.


title: Jacques Hétu

text: Hétun tuotantoon kuuluu noin 70 teosta, joista suurin osa on tilaustöitä. Tilaajien joukossa ovat olleet James Campbell, Chamber Players of Toronto, Ginette Duplessis, Montrealin sinfoniaorkesteri, Alvaro Pierri, Joseph Rouleau, Robert Silverman ja Tudor Singers of Montreal. Teokset ovat muiden muassa sellaisille kokoonpanoille kuin jousikvartetille, puhallinkvintetille ja sinfoniaorkesterille sävellettyjä. Vuonna 1963 Victor Bouchard ja Renée Morisset kantaesittivät hänen sonaattinsa kahdelle pianolle (Op. 6) New Yorkin Carnegie Hallissa. Gllen Gould levytti hänen muunnelmansa (Op. 8) pianolle vuonna 1967. Sittemmin teoksen ovat levyttäneet Dale Bartlett, André-Sébastien Savoie ja William Tritt. Myöhempään tuotantoon kuuluvat muiden muassa klarinettikonsertto (1983), "Nocturne pour clarinette et piano" (1977), "Missa Pro Trecenteismo Anno" (1985), Johann Sebastian Bachin 300-vuotisjuhlaksi sävelletty messu ja Guy Few'n vuonna 1987 kantaesittämä trumpettikonsertto. Hétu sävelsi myös viisi sinfoniaa ja oopperan "Le Prix" (1992). Hétu sai konserttojensa levytyksellä Juno-palkinnon, ja hänestä tehtiin Kanadan ritarikunnan upseeri vuonna 2001.


title: Egyptin pörssi

text: Egyptin pörssi (, lyhennys EGX; ; kesäkuuhun 2008 saakka "Cairo & Alexandria Stock Exchange") on egyptiläinen markkina-arvoltaan Afrikan toiseksi suurin arvopaperipörssi. Pörssin päätoimipiste sijaitsee Kairossa ja sivutoimipiste Aleksandriassa.


title: Egyptin pörssi

text: Toukokuussa 2018 Egyptin pörssissä oli listattu 255 yhtiötä, ja kotipaikaltaan egyptiläisten yhtiöiden osakkeiden markkina-arvo oli yhteensä 52,1 miljardia Yhdysvaltain dollaria. Pörssissä käytiin arvopaperikauppaa toukokuussa 2018 yhteensä 1,4 miljardilla dollarilla. Vertailuna: Saman kuukauden aikana Nasdaq Nordicin osakevaihto oli arvoltaan 74,4 miljardia dollaria ja Johannesburgin pörssin 34,8 miljardia dollaria (Maailman pörssien yhteistyöjärjestö WFE:n 5/2018 tilasto).


title: Joseph Rouleau

text: Joseph Alfred Pierre Rouleau (s. 28. helmikuuta 1929 Matane, Québec) on kanadalainen oopperalaulaja, äänialaltaan basso. Hän opiskeli yksityisesti Edouard J. Woolleyn sekä Albert Cornellierin johdolla ja vuosina 1949–1952 Martial Singherin johdolla The Royal Conservatory of Musicissa. Vuonna 1949 Rouleau voitti Prix Archambaultin Montrealissa.


title: Joseph Rouleau

text: Vuosina 1952–1954 Rouleau oli Milanossa opiskelemassa Mario Basiolan ja Antonio Narduccin johdolla. Hän on laulanut muun muassa Covent Gardenissa, ja hänen rooliensa joukossa ovat olleet Colline, Don Carlos ja Boris Godunov. Hän saavutti erityistä suosiota Neuvostoliiton-kiertueillaan, joita hän teki vuosien 1965 ja 1970 välisenä aikana. Rouleau loi Bishop Tachén roolin Harry Somersin oopperassa "Louis Riel". Orkestereita, joiden kanssa Rouleau on esiintynyt, ovat olleet muiden muassa Québecin sinfoniaorkesteri, Israelin filharmonikot, Concertgebouw-orkesteri ja New Yorkin filharmonikot.


title: Joseph Rouleau

text: Metropolitan-oopperassa Rouleau debytoi huhtikuussa 1984. Vuonna 1990 hän levytti Félix Leclercin lauluja. Hänestä tehtiin Kanadan ritarikunnan upseeri vuonna 1977 ja hän sai Prix Denise-Pelletierin vuonna 1990.


title: Álvaro Pierri

text: Álvaro Pierri (s. 18. tammikuuta 1953 Montevideo, Uruguay) on kitaristi. Hän opetteli aluksi pianonsoittoa äitinsä Ada Estadesin johdolla ja otti sitten kitaratunteja tädiltään Olga Pierriltä. Jatkokoulutusta hän sai Abel Carlevarolta ja Guido Santórsolalta. Hän voitti ensipalkinnot kansainvälisissä kilpailuissa Porto Alegressa ja Buenos Airesissa sekä ensipalkinnon ja tuomariston kultamitalin 18. kansainvälisessä kitarakilpailussa Pariisissa.


title: Álvaro Pierri

text: Pierri teki Pohjois-Amerikan-debyyttinsä New Yorkissa vuonna 1978. Hän asettui Montrealiin vuonna 1981 ja liittyi muun muassa McGillin yliopiston henkilökuntaan. Hän on esiintynyt säännöllisesti Euroopassa ja Amerikassa sekä resitalistina että orkesterien kanssa. Hän on kantaesittänyt lukuisia teoksia ja tehnyt levytyksiä.


title: Eric McLean

text: Eric Donald McLean (25. syyskuuta 1919 Montreal – 19. elokuuta 2002 Montreal) oli kanadalainen pianisti, musiikkikriitikko ja historioitsija. Hän opiskeli yksityisesti ja McGillin konservatoriossa. Hänen opettajiaan olivat pianonsoitossa Alfred La Liberté ja Paul Lafrance sekä harmoniassa ja sävellyksessä Claude Champagne. McLean työskenteli "Montreal Standardissa", "Montreal Daily Starissa" ja "Montreal Gazettessa". Hän oli Royal Society of Artsin jäsen ja sai Kanadan musiikkineuvoston mitalin vuonna 1973. Hänet nimitettiin Kanadan ritarikunnan upseeriksi 1975.


title: Milodia

text: Milodia on Irina Milanin musiikkialbumi vuodelta 1976. Se koostuu puoliksi Jorma Panulan sävellyksistä suomenkielisten sanoittajien teksteihin, puoliksi taas suomenkielisiin käännöksiin Edith Piafin tunnetuksi tekemistä ranskalaisista lauluista. Monet sekä alkuperäis- että käännössanoituksista ovat Irina Milanin omia. Albumin on tuottanut Timo Lindström, ja kappaleiden sovitukset ovat tehneet Jorma Panula ja Kaj Westerlund.


title: Milodia

text: "Milodia" tiivisti Irina Milanin läpi 1970-luvun loppupuolen jatkuneen yhteistyön kapellimestari-säveltäjä Jorma Panulan kanssa, joka oli alkanut jo edellisen albumin "Milankolia" (1974) yhdellä raidalla. Yhteistyö jatkui albumeilla "Musta perhonen" (1976) ja "Mitä tapahtuu!" (1979).


title: Milodia

text: "Milodia" sai kriitikoilta kehuja, mutta jäi suurelle yleisölle vieraaksi. Levyn tunnetuin laulu on Panulan säveltämä ja Kirsti Puhtilan sanoittama, singlenäkin julkaistu ”Miesparka”. Irina Milan osallistui sillä MTV:n Syksyn Sävel -kilpailun finaaliin ja sijoittui kymmenestä kilpailukappaleesta kuudenneksi.


title: Milodia

text:
1. Nainen odottaa saa ("La Belle histoire d’amour") – 3.46
2. Saanhan koskettaa ("Je t’ai dans la peau") – 2.36
3. Miesparka – 2.51
4. Itselleni ("Pour moi tout seule") – 3.42
5. Pienen pieni linnunrata – 2.01
6. Yleinen mielipide ("Opinion publique") – 3.20


title: Milodia

text:
7. Dinah – 2.21
8. Kuun vuorilla hiljaisuus – 3.07
9. Join kaiken pois ("Non, je ne regrette rien") – 2.15
10. Kultatukka – 3.01
11. Nyt huomaan sen ("Je suis à toi") – 3.30
12. Jo kuunnelkaa ("Les Tambours") – 3.59


title: Jokerit Salibandy

text: Jokerisalibandy Helsinki ry eli Jokerit Salibandy on helsinkiläinen vuonna 2013 perustettu salibandyn erikoisseura, jonka perustivat jääkiekkoseura Jokerien kannattajat. Seuralla on yhteensä 10 joukkuetta naisten II-divisioonassa, miesten III-divisioonassa, naisten IV-divisioonassa ja miesten V-divisioonassa.


title: Jokerit Salibandy

text: Junioripuolella seuralla on toimintaa A-B ja E-G -pojissa ja A-B-tytöissä. Seuralla oli vuoden 2018 alussa 298 jäsentä.


title: Sido (Mali)

text: Sido on maalaiskunta ja sen keskuskylä Sikasson alueen Bougounin piirissä Malissa. Se sijaitsee 30 kilometriä Bougounista luoteeseen. Kunnassa on 20 800 ja kylässä 4 000 asukasta (vuonna 2009).


title: Sido (Mali)

text: Sidon kunnan pinta-ala on 1 054,26 neliökilometriä. Se rajoittuu koillisessa Bougounin piirin Dogon, kaakossa Kokélén, lounaassa Kouroulaminin ja Danoun ja luoteessa Syen Toulan ja Keleyan kuntiin. Luonnonvarainen kasvillisuus on pensas- ja metsäsavannia ja galleriametsiä.


title: Sido (Mali)

text: Kuntaan kuuluu 24 kylää. Asukkaat ovat bambaroita, fulbeja ja dogoneja. Uskontoja ovat islam, kristinusko ja animismi.


title: Sido (Mali)

text: Sidon kautta kulkee Bamakon ja Sikasson välinen maantie RN7. Paikallisia elinkeinoja ovat maanviljely, karjanhoito, keräily, mehiläistenhoito, käsityöammatit ja pienimuotoinen kaupankäynti. Tärkeimmät viljelykasvit ovat maissi, hirssi, durra, riisi, puuvilla, maapähkinä, lehmänpapu, seesami sekä juurekset, vihannekset ja hedelmät. Kotieläimiä ovat naudat, lampaat, vuohet, aasit ja siipikarja. Sidossa ja neljässä muussa kylässä pidetään viikoittaiset markkinat.


title: Stockhultin kätkö

text: Stockhultin kätkö on Ruotsin Skånessa Loshultissa vuonna 1898 tehty löytö. Maakätkön esineitä on näytteillä Tukholman Historiallisessa museossa. Ne on ajoitettu aikahaarukkaan 1500–1300 eaa.


title: Stockhultin kätkö

text: Maakätkö löytyi vuonna 1898, kun rautatietyömaalla räjäytettiin radan tieltä siirtolohkaretta Stockhultissa. Lohkare oli joidenkin tietojen mukaan ollut kuppikivi . Räjähdyksen jälkeen huomattiin kiven alta pilkistäviä esineitä. Työmaata johti Victor Svensson ja mukana oli kaksi muuta työmiestä. Osa tutkijoista on sitä mieltä, että oikea löytövuosi olisikin 1900. Esineet luovutettiin 800 kruunulla Historiska museetille Tukholmaan vuonna 1900. Esineet on liitetty siellä kokoelmiin ja luetteloitu numeron "SHM 11217" alle.


title: Stockhultin kätkö

text: Kaikki kätkön esineet ovat pronssia ja niissä on käytön jälkiä. Kätkössä oli kuusi kirvestä, joista kolme on eri mallisia olkakirveitä ja kolme muuta reikäkirveitä. Reikäkirveissä on pyöreä kauluksellinen reikä, joiden hamarapäässä on pyöreä nuppi. Yksi kirveistä on lähes ehjä ja varsin pitkälapainen. Terän palko on kaareva ja leveä. Toinen reikäkirves on kapealapaisempi, mutta terän palosta on lohjennut palasia. Kolmannen kirveen terän lapa on katkennut keskeltä.


title: Stockhultin kätkö

text: Yksi aseista on keihäänkärki, jonka terän pää om katkennut pois ja jonka putkimainen kiinnitysholkki on myös katkennut.


title: Stockhultin kätkö

text: Kätkössä oli kaksi pronssipatsasta, jotka esittävät samannäköisiä hattupäisiä miehiä, joilla on yllään lannevaatteet. Muuten ehjistä patsaista puuttuvat kädet. Olkapäissä on reiät kohdissa, joihin kädet oli kiinnitetty. Lierihatut ovat luultavasti korkea-arvoisten henkilöiden tunnusmerkki. Pronssikaudella hatun korkeus näyttää liittyneen arvovaltaan. Hatuissakin on reiät, joihin olisi voinut työntää esimerkiksi sulat tai sarvet. Patsaiden muotoilu ja motiivi muistuttaa vastaavia luomuksia Lähi-idässä tai Välimeren ympäristössä. Ne saattavat silloin esittää auringonjumalaa tai muuta palvonnan kohdetta. Jos päätelmät ovat oikeat, ovat ne vanhimmat jumalankuvat pohjoisessa Euroopassa. Kristian Kristiansen ja Thomas Larsson ovat yhtä mieltä, että ne esittävät ”jumalallisia kaksosia”. Tällainen uskomus oli varhaisilla indoeurooppalaisilla heidän levittäytyessään Anatoliasta Euroopan poikki.


title: Stockhultin kätkö

text: Kätkön kaksi vyölevyä oli ilmeisesti kätketty ehjinä, mutta todennäköisesti kiven räjäytys on hajottanut ne. Aivan kaikkia levyjen kappaleita ei ole saatu talteen. Suurempi vyölevy on halkaisijaltaan 27,8 senttimetriä ja se painaa 380 grammaa. Siinä on koristeena kolme kierrosta kaksoisspiraaleja ja niiden välissä on muita ornamentteja. Pienemmässä vyölevyssä, jonka halkaisija on 15,8 senttimetriä, on kaksi kierrosta kaksoisspiraaleja ja niiden välissä ornamentteja. Sen keskipiikki on 3,7 senttimetriä pitkä, vaikka se on poikki. Tämä levy painaa 165 grammaa.


title: Stockhultin kätkö

text: Pronssikauluksia löytyi kolme. Suurimman pohja on halkaisijaltaan 18,5 senttimetriä ja se on 8,8 senttimetriä korkea. Sen koristeena on kolme riviä kaksoisspiraaleja, joiden välissä on ornamentteja. Kaulus on lähes ehjä. Toinen kaulus löytyi neljänä kappaleena. Siinä on koristeena kaksi riviä kaksoisspiraaleja, joiden välissä on ornamentteja. Tämän halkaisija on 18 senttimetriä ja sen paino on 117 grammaa. Viimeinen kaulus on kolmessa osassa. Sen halkaisija on 18 senttimetriä ja korkeus 8,8 senttimetriä. Sen koristelussa on käytetty kolme riviä kaksoisspiraaleja, joiden välissä on ornamentteja.


title: Stockhultin kätkö

text: Kätköstä löytyi fragmentteja viidestä spiraalisormuksesta, jotka oli valmistettu kietomalla litteää pronssilankaa sormen ympärille. Yksi sormus oli hajonnut kolmeen ja toinen kuuteen osaan. Spiraalien halkaisijat vaihtelevat välillä 19–22 millimetriä. Sormuksen ulkosivulla kiertää pieni kohoharjanne. Kaikkia fragmentteja ei ole saatu talteen, mutta toisaalta kaikkia löydettyjä osasia ei ole pystytty yhdistämään muihin. Maininta katkelmista koskee myös löydettyjä spiraalisia käsirenkaita. Niiden fragmentteja säilytetään laatikossa sekaisin.


title: Stockhultin kätkö

text:
Viimeinen löytöryhmä muodostuu vaatekoristeista eli tutuluksista eli napeista. Niiden muoto muistuttaa vyölevyjä sikäli, että ne ovat pyöreitä ja niissäkin on keskellä nuppi tai piikki. Suurin tutulus muistuttaa lierihattua, jossa on pyöreä lakiosa. Sen paino on 1,25 grammaa. Sen muita mittoja ei ole käytettävissä. Muut tutulukset, joita on 35 kappaletta, ovat keskenään samaa tyyppiä, mutta niiden kunto vaihtelee. Niiden halkaisija on 3–5 senttimetriä.
Kaikki tunnistettavat esineet on tyyppinsä perusteella ajoitettu Skandinavian pronssikaudelle Monteliuksen periodille II eli 1500–1300 eaa.


title: Aarnikäävät

text: Aarnikäävät ("Phellopilus") sienisuku, jota on ehdotettu erotettavaksi arinakäävistä ("Phellinus") omaksi kladikseen, koska se poikkeaa suhteellisen paljon muista arinakäävistä niin DNA-analyysien kuin mikroskooppisten ja muidenkin tuntomerkkien osalta. Suomessa kladiin näyttää kuuluvan vain nimilaji aarnikääpä ("Phellopilus nigrolimitatus").


title: Keleya

text: Keleya on maalaiskunta ja sen keskuskylä Sikasson alueen Bougounin piirissä Malissa. Se sijaitsee 60 kilometriä Bougounista luoteeseen. Kunnassa on 20 500 ja kylässä 2 800 asukasta (vuonna 2009).


title: Keleya

text: Keleyan kunnan pinta-ala on 644,8 neliökilometriä. Se rajoittuu koillisessa Bougounin piirin Dogon, etelässä Sidon, lounaassa Ourounin ja luoteessa Koulikoron alueen Katin piirin Ouélessébougoun ja Sanankoro Djitoumoun kuntiin. Alue on pinnanmuodostukseltaan lähinnä tasankoa. Pysyviä vesistöjä ei ole. Seutu kuuluu Sudanin vyöhykkeeseen. Luonnonvarainen kasvillisuus on pensas- ja metsäsavannia ja galleriametsiä.


title: Keleya

text: Kuntaan kuuluu 22 kylää. Asukkaat ovat bambaroita, fulbeja ja dogoneja. Uskontoja ovat islam, kristinusko ja animismi.


title: Keleya

text: Keleyan kautta kulkee Bamakon ja Sikasson välinen maantie RN7. Paikallisia elinkeinoja ovat maanviljely, karjanhoito, polttopuun ja puuhiilen tuotanto, keräily, mehiläistenhoito, käsityöammatit ja kaupankäynti. Tärkeimmät viljelykasvit ovat puuvilla, maissi, hirssi, durra, riisi ja maapähkinä.


title: Aleksandr Golovin (jalkapalloilija)

text: Aleksandr Sergejevitš Golovin (, s. 30. toukokuuta 1996 Kaltan, Venäjä) on venäläinen jalkapalloilija. Hänen pelipaikkansa on keskikentän keskellä.


title: Aleksandr Golovin (jalkapalloilija)

text: Golovin teki yhden maalin ja antoi kaksi maalisyöttöä, kun Venäjä voitti Saudi-Arabian 5–0 MM-kilpailujen 2018 avausottelussa. Maali oli hänen ensimmäisensä kilpailullisissa maaotteluissa.


title: Vismuttioksidi

text: Vismuttioksidi eli vismutti(III)oksidi tai vismuttitrioksidi (BiO) on vismutin ja hapen muodostama epäorgaaninen yhdiste. Yhdistettä käytetään muun muassa muiden vismuttiyhdisteiden ja erikoislasien valmistukseen.


title: Vismuttioksidi

text: Vismuttioksidi on polymorfista eli sillä on useita eri kidemuotoja. Huoneenlämpötilassa stabiili muoto on niin kutsuttu α-BiO, jonka alkeiskoppi on monokliininen. Rakenne on kerrosmainen. Väriltään tämä vismuttioksidin muoto on keltaista. Kuumennettaessa α-muotoa yli 717 °C:n lämpötilaan sen kiderakenne muuttuu kuutiolliseksi niin kutsutuksi δ-BiO:ksi. Näiden lisäksi tunnetaan myös β-muoto, jolla on kalsiumfluoridin kiderakenne, ja rakenteeltaan monimutkainen γ-muoto. Vismuttioksidi on veteen liukenematonta, mutta liukenee happoihin. Se liukenee myös vähäisessä määrin väkeviin emäsliuoksiin.


title: Vismuttioksidi

text: Vismuttioksidin valmistukseen on useita tapoja. Käytettyjä tapoja ovat muun muassa metallisen vismutin kuumennus 750–800 °C:n lämpötilaan runsaasti happea sisältävässä ilmakehässä, vismuttinitraatin tai vismuttikarbonaatin kuumentaminen 700–800 °C:n lämpötilaan ja saostaminen vismutti-ioneja sisältävästä liuoksesta hydroksidien avulla ja kuumentamalla muodostunutta sakkaa.


title: Vismuttioksidi

text: Vismuttioksidia käytetään valmistettaessa muita vismuttiyhdisteitä. Siitä valmistetaan myös suuren taitekertoimen omaavia erikoislaseja. Tämän lisäksi sitä voidaan myös käyttää polymeerien palonestoaineena, desinfiointiaineena, kumien vulkanoinnissa ja katalyyttinä.


title: Dale Bartlett

text: Dale Bartlett (10. elokuuta 1936 Lethbridge, Kanada – 20. joulukuuta 2013 Montreal, Kanada) oli kanadalainen pianisti. Hänen opettajinaan olivat Margaret Stevens ja Beatrice Foster. Hän voitti The Royal Conservatory of Musicin hopeamitalin kahdeksasti peräkkäin. Vuonna 1953 hän lähti Royal Academy of Musiciin, jossa hän opiskeli vuoteen 1958 saakka opettajanaan Vivian Langrish. Hän sai siellä Macfarren-kultamitalin vuonna 1958. Vuonna 1959 häntä opettivat Guido Agosti ja Alfred Cortot Accademia Chigianassa Sienassa.


title: Dale Bartlett

text: Vuonna 1961 Bartlett voitti ensipalkinnon kansainvälisessä Viotti-kilpailussa Vercellissä. Hänet palkittiin myös kansainvälisessä Busoni-pianokilpailussa vuonna 1962 Bolzanossa. Hänen ohjelmistoonsa kuului muun muassa Jacques Hétun, Aram Hatšaturjanin, Franz Lisztin ja Sergei Rahmaninovin teoksia. Hän teki yhteistyötä muiden muassa Hyman Bressin, Montrealin sinfoniaorkesterin, Donald Bellin, Anna Tšornodolskan, Angèle Dubeaun, Gaelyne ja Taras Gaboran, Hélène Gagnén, Arthur Garamin, Eleonora ja Juli Turovskin sekä Robert Verebesin kanssa. Vuonna 1972 hänestä tuli Montrealin kansainvälisen musiikkikilpailun virallinen säestäjä. Vuonna 1977 hän liittyi Hertz-trion jäseneksi yhdessä Talmon ja Yaëla Hertzin kanssa. Hän opetti muun muassa McGillin yliopistossa.


title: Jānis Kalniņš (jääkiekkoilija)

text: Jānis Kalniņš (s. 13. joulukuuta 1991, Limbaži) on latvialainen jääkiekkomaalivahti, joka pelaa KHL-joukkue Jokereissa.


title: Jānis Kalniņš (jääkiekkoilija)

text: Kalniņš on Liepājas Metalurgsin kasvatti. Hän pelasi seuran edustusjoukkueessa ensimmäisen kerran kaudella 2008–2009. Metalurgs pelasi sekä Latvian pääsarjassa että Valko-Venäjän Ekstraligassa. Kaudella 2010–2011 Kalniņš voitti Latvian mestaruuden ja hänet valittiin koko sarjan parhaaksi maalivahdiksi.


title: Jānis Kalniņš (jääkiekkoilija)

text: Kalniņš siirtyi kaudella 2013–2014 unkarilaiseen Dunaújvárosi Acélbikákiin, joka pelasi monikansallisessa MOL ligassa. Kaudeksi 2015–2016 hän siirtyi saman sarjan Fehérvár AV19:iin.


title: Jānis Kalniņš (jääkiekkoilija)

text: Kaudeksi 2016–2017 Kalniņš siirtyi KHL-joukkue Dinamo Riikaan vuoden mittaisella sopimuksella. Hän vakiinnutti nopeasti joukkueen ykköstorjujan paikan ja pelasi lopulta kauden aikana 30 ottelussa. Keväällä 2017 Kalniņš teki vuoden mittaisen jatkosopimuksen Dinamon kanssa.


title: Jānis Kalniņš (jääkiekkoilija)

text: Kesäkuussa 2018 Kalniņš solmi vuoden mittaisen sopimuksen KHL-seura Jokereiden kanssa. Joulukuussa 2018 Kalniņš solmi 1+1 vuotisen jatkosopimuksen Jokereiden kanssa.


title: Jānis Kalniņš (jääkiekkoilija)

text: Latvialaismaalivahti on edustanut maataan neljästi MM-kisoissa, vuosina 2015 – 2018.


title: Ouroun

text: Ouroun on maalaiskunta ja sen keskuskylä Sikasson alueen Bougounin piirissä Malissa. Se sijaitsee 80 kilometriä Bougounista luoteeseen. Kunnassa on 5 500 ja kylässä 2 500 asukasta (vuonna 2009).


title: Ouroun

text: Ourounin kunta rajoittuu pohjoisessa ja idässä Bougounin piirin Keleyan, etelässä Syen Toulan ja lännessä Koulikoron alueen Katin piirin Tiakadougou-Dialakoron ja Ouélessébougoun kuntiin. Se on pinnanmuodostukseltaan lähinnä tasankoa. Pysyviä vesistöjä ei ole. Seutu kuuluu Sudanin vyöhykkeeseen. Kasvillisuus on puusavannia.


title: Ouroun

text: Kuntaan kuuluu seitsemän kylää. Asukkaat ovat etupäässä bambaroita, mandinkoja ja fulbeja. Uskontoja ovat islam, kristinusko ja animismi.


title: Ouroun

text: Ourounista on tieyhteys Keleyaan. Paikallisia elinkeinoja ovat maanviljely, karjanhoito, puuhiilen tuotanto, keräily, käsityöammatit ja kaupankäynti. Tärkeimmät viljelykasvit ovat maissi, durra, hirssi, bataatti, fonio, jamssi, riisi, maapähkinä sekä myytäväksi kasvatettavat puuvilla ja seesami. Kotieläimiä ovat naudat, lampaat, vuohet, aasit ja siipikarja.


title: Certain Affinity

text: Certain Affinity on vuonna 2006 perustettu yhdysvaltalainen videopelejä kehittävä yritys. Certain Affinityn kotipaikka sijaitsee Texasin Austinissa. Yrityksen perusti Max Hoberman ja joukko muun muassa Bungien ja BioWaren entisiä työntekijöitä vuonna 2006. Studio on erikoitunut moninpelien kehittämiseen.